Kesan kenaikan OPR bakal menghimpit kos sara hidup rakyat: Penganalisis

Walaupun kerajaan mempertahankan langkah kadar polisi semalaman (OPR) kepada 3.00 peratus dibuat Bank Negara (BNM) baru-baru ini, namun ia dijangka bakal memberi kesan besar kepada kos sara hidup rakyat.

Beberapa penganalisis ekonomi dan kewangan melihat rakyat bakal terkena tempias paling besar ekoran kenaikan OPR ketika situasi kewangan isi rumah semakin membebankan.

Penganalisis ekonomi dari Institut IRIS, Adillah Zafirah berkata kenaikan kadar itu meningkatkan kos untuk perniagaan kecil dan sederhana (PKS), menurut laporan MalaysiaNow.

“Satu tujuan meningkatkan OPR ialah untuk menstabilkan harga barangan tetapi ini berkesan apabila harga barang meningkat disebabkan oleh permintaan.

“Sekiranya harga meingkat akibat kos yang bertambah, kenaikan OPR tidak akan membantu menyelesaikan isu harga,” katanya dipetik portal itu.

Langkah BNM mengetatkan lagi dasar monetari itu dilihat sesuatu yang mengejutkan apabila ramai menjangkakan OPR dikekalkan pada kadar 2.75%.

Pada 2020, OPR turun pada rekod paling rendah iaitu 1.75% ketika pandemik Covid-19 melanda.

Ia dinaikkan empat kali pada tahun lalu dengan jumlah kumulatif 100 mata.

Dengan perkembangan terbaru ini, penganalisis menjangkakan BNM akan menaikkan OPR ke tahap sebelum pandemik, iaitu 3.25%.

Perdana Menteri Datuk Seri Anwar Ibrahim sebelum ini menolak gesaan campur tangan kerajaan untuk mengekalkan kadar OPR dengan menyatakan ia adalah bidang kuasa BNM.

Kenaikan OPR antara lain untuk menaikkan nilai ringgit dan mengurangkan aliran wang keluar.

Bagaimanapun, Adillah berkata, kebaikannya harus dilihat semula sama ada ia memanfaatkan rakyat atau kapitalis.

Pakar perancangan dan analisis (Financial Planning & Analysis expert) Farid Affandi berkata, kenaikan kadar faedah di negara yang tidak mempunyai hutang isi rumah terlalu tinggi menyebabkan ramai orang berjimat cermat, sekali gus menurunkan permintaan kepada barangan dan seterusnya menstabilkan harga.

Bagaimanapun, Malaysia mempunyai hutang isi rumah antara yang tertinggi dengan nisbah 84.5% hutang kepada Keluaran Dalam Negara Kasar (KDNK).

“Gaji rakyat tidak naik dan ramai isi rumah di Kuala Lumpur menggunakan hutang untuk menyara hidup. Apabila kadar OPR dinaikkan, lebih sukar untuk meminjam wang dari bank kerana bank mungkin lebih berhati-hati apabila meluluskannya.

“Memandangkan lebih banyak wang diperlukan untuk membeli barangan yang sama, ini bermakna lebih ramai rakyat Malaysia akan terjebak dalam perangkap hutang isi rumah,” katanya.

Situasi itu dijangka menyebabkan lebih ramai orang meminjam ah long untuk kelangsungan hidup.

Farid turut bersetuju bahawa kenaikan OPR sukar menyelesaikan masalah harga barang yang tinggi.

“Apabila kadar pinjaman meningkat, perniagaan PKS terpaksa naikkan harga juga.

“Pada akhirnya, ia situasi ‘kalah-kalah’,” jelasnya.

Meskipun harga barangan kekal dan tidak naik, katanya rakyat tetap tiada kuasa membeli kerana perlu menggunakan wang untuk membayar hutang.

Dengan situasi itu, Farid menyifatkan Malaysia sebagai penghidap “penyakit tiga serangkai” yang mana tiada ubat mampu diberikan tanpa menjejaskan aspek lain dalam kehidupan rakyat secara umum.

Dalam pada itu, Adillah tidak bersetuju dengan hanya melihat OPR sebagai tanda ekonomi stabil.

“Sudah ada banyak kajian yang menawarkan sukatan pertumbuhan ekonomi alternatif yang mengambil kira kesejahteraan rakyat.

“Ia bukan sekadar OPR, KDNK atau Indeks Harga Pengguna,” katanya.


Kes baharu turun sedikit

Jumlah jangkitan baharu Covid-19 di seluruh negara bagi tempoh 24 jam lalu sehingga 12 tengah hari tadi turun sedikit kepada 6,824 berbanding pada Ahad sebanyak 6,999 kes.

Ketua Pengarah Kesihatan Tan Sri Dr Noor Hisham Abdullah berkata, ini menjadikan kumulatif kes sebanyak 572,357.

Berikut adalah pecahan kes baharu mengikut negeri dan kumulatif terkini.

Selangor – 2,111 (186,926)
Sabah – 207 (62,244)
WPKL – 387 (58,654)
Johor – 489 (58,383)
Sarawak – 654 (47,329)
Pulau Pinang – 328 (28,626)
Kelantan – 695 (27,788)
Negeri Sembilan – 253 (26,305)
Perak – 255 (20,634)
Kedah – 464 (18,909)
Melaka – 352 (12,086)
Pahang – 219 (9,577)
Terengganu – 204 (8,771)
WP Labuan – 166 (3,722)
WP Putrajaya – 28 (1,892)
Perlis – 12 (511)

BERITA LANJUT MENYUSUL


Hakim ‘terdorong’ putuskan Najib bersalah: Peguam

Mahkamah Rayuan hari ini diberitahu bahawa hakim dalam perbicaraan kes Datuk Seri Najib Razak berkaitan dana SRC International Sdn Bhd bagaikan ‘terdorong’ untuk memutuskan bekas perdana menteri itu bersalah.

Peguam beliau Farhan Read berhujah demikian di hadapan panel tiga hakim yang diketuai Hakim Datuk Abdul Karim Abdul Jalil dalam pendengaran rayuan Najib terhadap sabitan dan hukuman penjara ke atas beliau berhubung penyelewengan RM42 juta dana SRC International.

Dua lagi hakim ialah Datuk Has Zanah Mehat dan Datuk Vazeer Alam Mydin Meera.

“Kelihatan seolah-olah ada keinginan untuk memutuskan tertuduh bertanggungjawab. Hakim (Mohd Nazlan Mohd Ghazali) terdorong untuk memutuskan tertuduh bersalah,” katanya, seperti dilaporkan Bernama.

Farhan berkata, undang-undang jenayah bukanlah saluran yang tepat untuk tertuduh dipertanggungjawabkan kerana tertuduh sudahpun dipertanggungjawabkan pada pilihan raya umum yang lepas.

Kata peguam itu lagi dapatan hakim perbicaraan bagi memerintahkan Ahli Parlimen Pekan tersebut membela diri juga sangat prejudis.

Pada 28 Julai tahun lepas, Mahkamah Tinggi Kuala Lumpur menjatuhkan hukuman penjara 12 tahun serta denda RM210 juta terhadap Najib selepas mendapati beliau bersalah atas tujuh kesalahan membabitkan pecah amanah, pengubahan wang haram dan salah guna kuasa melibatkan wang berjumlah RM42 juta milik SRC International.

Pendengaran bersambung.


Asyraf mula terima arahan Najib serang Muhyiddin di Melaka

Ketua Pemuda UMNO Datuk Asyraf Wajdi Dasuki atau budak suruhan Datuk Seri Najib Razak sudah mula menerima arahan bosnya itu untuk menyerang Pengerusi Perikatan Nasional (PN) Tan Sri Muhyiddin Yassin dalam kempen Pilihan Raya Negeri (PRN) Melaka yang berbaki beberapa hari lagi.

Pengikut fanatik Najib itu mula mengkritik Muhyiddin hari ini menerusi satu hantaran di Facebooknya, ia mungkin selepas diarahkan Najib kerana tidak larat lagi membalas kecaman dan kritikan dihadapinya berhubung kes mahkamah yang sedang berjalan.

Dalam serangan Asyraf terhadap Muhyiddin, isu yang dibangkitkan adalah berhubung pembatalan projek kereta api berkelajuan tinggi (HSR) antara Kuala Lumpur dan Singapura.

Beliau yang gagal dalam perjuangan untuk mendesak pengeluaran ‘one-off’ RM10,000 wang Kumpulan Wang Simpanan Pekerja (KWSP), kini sedang berjuang pula untuk mendesak agar projek mega HSR tersebut diteruskan semula.

“Pembatalan juga merencatkan perkembangan industri pelancongan Melaka terutamanya pelancong-pelancong daripada Singapura yang membawa bersama potensi kemasukan dana berbilion dollar Singapura.

“Ini tidak termasuk pulangan besar kepada ekonomi melaka yang bakal dibawa pelancong asing yang boleh transit ke Melaka untuk beberapa hari dalam perjalanan antara Singapura-Kuala Lumpur,” katanya dalam hantaran di Facebook.

Mungkin selepas ini Asyraf akan membuat desakan sama terhadap Perdana Menteri Datuk Seri Ismail Sabri Yaakob berhubung isu HSR ini sama seperti janjinya kepada orang ramai berhubung isu pengeluaran KWSP yang diratibnya setiap hari.

Sebelum ini, Asyraf dan pergerakan itu beria-ia memberi janji manis kepada puluhan ribu individu berkenaan pengeluaran one-off itu, namun ternyata ia tidak disebut langsung dalam Bajet 2022.

Asyraf begitu yakin bahawa kerajaan pimpinan Naib Presiden UMNO, Ismail Sabri akan mendengar desakan Pemuda bagi meluluskan pengeluaran i-Citra one-off itu.

Sebab itu, apa sahaja pertemuannya dengan KWSP, Menteri Kewangan, hatta dengan Perdana Menteri sekali pun, dimuat naik dalam laman sosialnya bagi memberi harapan kepada orang ramai.

Sebelum pembentangan Bajet 2022 semalam, boleh dikatakan setiap hari netizen disajikan dengan keyakinan akan dapat membuat pengeluaran RM10,000 daripada akaun KWSP.

Tak berkelip mata netizen menunggu depan televisyen untuk mendengar Bajet 2022. Fokus mereka kepada pengeluaran i-Citra RM10,000 secara one-off sebagaimana yang diuar-uarkan Asyraf dan Pemuda UMNO.

PRN Melaka diadakan berikutan pembubaran DUN pada 4 Oktober lalu selepas empat bekas Ahli Dewan Undangan Negeri menarik sokongan terhadap kepimpinan Ketua Menteri, Datuk Seri Sulaiman Md Ali.

Suruhanjaya Pilihan Raya (SPR) menetapkan hari pengundian pada Sabtu ini.


Tajuddin sah dilantik Duta Besar Malaysia ke Indonesia

Ahli Parlimen Pasir Salak Tajuddin Abdul Rahman mengesahkan dilantik sebagai Duta Besar Malaysia ke Indonesia menggantikan Datuk Zainal Abidin Bakar.

“Memang benar,” kata Ahli Majlis Tertinggi (MT) UMNO itu seperti dilaporkan Mkini.

Portal dalam talian Malaysia Now awal hari ini memetik sumber diplomatik yang mendedahkan bahawa pelantikan Tajuddin telah mendapat kelulusan pemerintah Republik Indonesia.

Pelantikan Tajuddin bagi menggantikan Zainal akan menyaksikan ahli politik mula menjawat semula jawatan itu.

Zainal dilantik pada 2018 di bawah pentadbiran Pakatan Harapan (PH) ketika itu bagi menggantikan bekas Ahli Parlimen PKR yang kemudian menyertai UMNO, Zahrain Mohd Hashim.

Sebelum pengesahan Tajuddin, agensi berita Indonesia Antara telah melaporkan mengenai pelantikannya yang dikhabarkan sejak Oktober lalu, kemudian didorong oleh kehadirannya ketika lawatan rasmi Menteri Luar Datuk Seri Saifuddin Abdullah ke Jakarta pada November.

Ahli politik berusia 74 tahun itu sebelum ini dipecat daripada jawatannya sebagai pengerusi Prasarana berikutan kenyataan yang dianggap tidak sensitif selepas insiden perlanggaran LRT di Kuala Lumpur yang menyebabkan berpuluh-puluh penumpang cedera.

Awal bulan lepas, bekas diplomat Dennis Ignatius menyatakan bahawa kekosongan jawatan yang tidak diisi untuk jawatan tertinggi dalam perwakilan Malaysia di luar negara telah menimbulkan persoalan mengenai hal ehwal domestik di Kementerian Luar.

Sementara itu, Ahli Parlimen Bayan Baru, Sim Tze Zin meminta penjelasan Perdana Menteri berhubung keputusan kerajaan melantik Ahli Parlimen Pasir Salak, Tajuddin Abdul Rahman sebagai Duta Besar Malaysia ke Indonesia.

Wakil rakyat daripada PKR itu dalam satu kenyataan mempersoalkan mengapa Tajuddin dipilih mengisi jawatan penting itu, dengan merujuk kegagalan pemimpin Umno itu mengendalikan insiden nahas MRT tahun lepas ketika menjadi pengerusi Prasarana Bhd.

“Hubungan dengan Indonesia adalah salah satu agenda hubungan luar negara utama bagi Malaysia. Malaysia tidak boleh menimbulkan ketegangan antara kedua-dua negara.

“Terdapat banyak isu genting di kalangan negara serantau seperti wilayah yang menjadi pertikaian, Zon Ekonomi Eksklusif, layanan terhadap buruh asing, persaingan untuk import eksport dan persaingan untuk Pelaburan Langsung Asing. Diplomat yang mahir diperlukan untuk menyelesaikan isu tersebut,” katanya.


Bayaran Fasa 2 BKC dibuat Khamis

Pembayaran Fasa Dua Bantuan Khas Covid-19 (BKC) akan dibuat mulai Khamis dengan peruntukan RM300 juta, melibatkan 700,000 isu rumah, individu bujang dan warga emas yang tergolong dalam kategori miskin.

Semakan status kelulusan BKC boleh dibuat melalui Portal BKC, iaitu https://bkc.hasil.gov.my.

Pembayaran seterusnya iaitu Fasa Tiga BKC akan dilaksanakan mengikut jadual yang telah ditetapkan iaitu pada bulan Disember 2021 melibatkan peruntukan sebanyak RM1.2 bilion untuk 3.8 juta penerima isi rumah kategori miskin dan B40.

BKC merupakan sebahagian daripada inisiatif Pakej Perlindungan Rakyat dan Pemulihan Ekonomi (PEMULIH) yang diperkenalkan Kerajaan Perikatan Nasional (PN) pimpinan Tan Sri Muhyiddin Yassin, selain bayaran tambahan kepada pakej rangsangan ekonomi.

Di bawah Kerajaan PN pelbagai program bantuan rakyat disalurkan susulan penularan pandemik Covid-19 yang menjejaskan pelbagai sektor, termasuk ekonomi.

Namun bukan Malaysia sahaja yang berdepan pandemik terburuk itu, sebaliknya seluruh dunia masih lagi bergelut dengan penularan wabak yang bermula di Wuhan, China, lewat 2019 lalu.

Sementara itu, Geran Khas Prihatin (GKP) 4.0 Fasa 2 di bawah PEMULIH bagi membantu peniaga kecil dan sederhana (PKS) mikro sebanyak RM500 mula dikreditkan ke akaun penerima mulai hari ini.

GKP itu bakal memanfaatkan sejuta PKS mikro yang layak, setelah bayaran Fasa 1 sebanyak RM500 dibuat pada September lalu.

Secara keseluruhan, setiap peniaga terbabit akan menerima bayaran berjumlah RM1,000 di bawah GKP 4.0 bagi meringankan beban kewangan mereka akibat pandemik Covid-19.

Inisiatif ini akan melibatkan penerima sedia ada GKP 1.0, GKP 2.0, GKP 3.0 dan penerima baharu GKP 4.0 dengan implikasi kewangan sebanyak RM500 juta.

Pembayaran akan dikreditkan terus ke akaun bank yang didaftarkan dalam sistem GKP. Semakan status kelulusan GKP 4.0 boleh dibuat mulai semalam melalui Portal GKP, iaitu https://gkp.hasil.gov.my.

Secara keseluruhan, jumlah peruntukan yang telah dan akan disalurkan kepada lebih satu juta PKS mikro di bawah GKP semenjak Covid-19 melanda negara adalah sebanyak RM6.08 bilion.

Kerajaan berharap agar bantuan tunai berterusan kepada PKS mikro yang layak ini dapat membantu aliran tunai di samping menggerakkan dan memulihkan kembali perniagaan mereka yang merupakan sektor yang paling terjejas sepanjang pandemik Covid-19.


Hakim dibawa melawat dua banglo mewah dalam kes rasuah Zahid

Dua buah banglo yang didedahkan dalam kes rasuah Yayasan Akalbudi (YAB) melibatkan Datuk Seri Ahmad Zahid Hamidi menjadi tumpuan pada perbicaraan yang bersambung hari ini apabila Hakim dan pihak terlibat dibawa melawat lokasi terletaknya kediaman tersebut.

Hakim Mahkamah Tinggi, Datuk Collin Lawrence Sequerah dibawa melawat untuk melihat dua banglo tersebut di Country Heights yang dijadikan pusat pengajian al-Quran bagi golongan yang akan bersara dan pelajar tahfiz.

Kelihatan beberapa kenderaan polis dan sebuah kereta peronda polis (MPV) dan dikawal rapi anggota polis serta pengawal keselamatan.

Turut serta dalam lawatan itu ialah Timbalan Pendakwa Raya, Harris Ong Mohd Jeffery Ong dan barisan peguam bela Hisyam Teh Poh Teik dan Hamidi Mohd Noh, yang mewakili Zahid.

Zahid semasa perbicaraan sebelum ini memberitahu Mahkamah Tinggi Kuala Lumpur, RM5.9 juta yang digunakan untuk membeli dua banglo di Country Heights, Kajang bukanlah dana sumber haram.

Memberi keterangan pembelaannya dalam perbicaraan membabitkan 27 pertuduhan pengubahan wang haram, Zahid mendakwa dua lot banglo itu dibeli bagi tujuan penubuhan pusat pengajian al-Quran untuk bakal pesara dan pelajar tahfiz yang ingin belajar dan menghafaz Quran.

“Saya nyatakan bahawa saya tidak pernah menggunakan dua lot banglo itu sebagai kediaman atau untuk kegunaan peribadi saya,” katanya sebelum ini.

Zahid berkata salah sebuah banglo itu kini sudah dilengkapi kemudahan seperti bilik mesyuarat dan surau dan ia digunakan oleh pelajar tahfiz, manakala banglo lain masih dinaik taraf dan diubah suai untuk dijadikan madrasah pelajar tahfiz.

Dia juga memberitahu dana Yayasan Akalbudi (YAB) berjumlah RM65 juta yang didakwa diterimanya dan dipindahkan ke akaun simpanan tetap sebuah firma guaman bukan hasil wang haram.

Bekas Timbalan Perdana Menteri itu 69, sebaliknya, berkata dana RM65 juta melalui cek itu adalah hasil sumbangan daripada individu dan badan korporat bagi tujuan amal jariah, menurut Bernama.

“Saya menegaskan bahawa dana tersebut adalah bukan hasil daripada aktiviti haram yang didefinisikan di bawah Akta AMLA,” katanya.

Zahid sedang berdepan 47 pertuduhan iaitu 12 pecah amanah, lapan rasuah dan 27 pengubahan wang haram membabitkan puluhan juta ringgit dana milik YAB.


Lelaki ceroboh lokasi tanah runtuh bekas anggota Pertahanan Awam

Angkatan Pertahanan Awam (APM) mengesahkan seorang lelaki yang dikatakan memasuki lokasi kejadian tanah runtuh di Taman Bukit Permai 2, Ampang, di sini Khamis lalu, adalah bekas anggotanya.

Pegawai Pertahanan Awam Daerah Kuala Lumpur Kapten (PA) Mazran Mohamad berkata pelantikan lelaki itu tamat pada 9 Januari lalu dan keanggotaannya dalam pasukan itu tidak disambung.

“Individu itu telah diputuskan tidak disambung keanggotaan melalui peruntukan Kaedah 27 Kaedah-kaedah Pertahanan Awam (Pasukan Pertahanan Awam) 1970, tidak boleh didaftar semula di mana-mana premis serta Pejabat Pertahanan Awam seluruh negara,” katanya dalam kenyataan hari ini.

Kenyataan APM itu dikeluarkan bagi menjelaskan kedudukan lelaki terbabit dalam pasukan itu, selepas dia dikatakan masuk ke lokasi bencana yang merupakan kawasan larangan tanpa kebenaran, dan dikhuatiri menjejaskan keselamatan pasukan carian serta mengganggu usaha mencari dan menyelamat.

Rakaman video, yang antara lain memaparkan seorang pegawai APM dilihat ingkar terhadap arahan Komander Operasi Bencana yang juga Ketua Polis Daerah Ampang Jaya Asistem Komisioner Mohamad Farouk Eshak, supaya tidak memasuki kawasan itu tular di media sosial baru-baru ini.

Semalam seorang pegawai kanan kerajaan adalah antara tujuh pegawai dan anggota APM yang dipanggil memberi keterangan bagi membantu siasatan polis berhubung video tular semasa kejadian tanah runtuh di Taman Bukit Permai 2 yang mengorbankan empat nyawa.

Mazran berkata APM akan terus bekerjasama dengan semua agensi sama ada dalam situasi aman atau semasa bencana dan mengalu-alukan semua warga Malaysia untuk memahami skop, peranan dan tanggungjawab APM.

“APM adalah sebagai Sekretariat Jawatankuasa Pengurusan Bencana Peringkat Negeri/Daerah dan satu daripada pasukan penyelamat utama di zon merah,” katanya.

“APM juga akan sentiasa bersama semua warganya yang berkhidmat mengikut peraturan dan perundangan sedia ada dalam melindungi nyawa dan harta benda,” katanya.


PM tak kata negara hampir bankrap: Majlis Gurdwara Malaysia

Majlis Gurdwara Malaysia menafikan sekeras-kerasnya laporan sebuah laman berita kewangan berbahasa Inggeris bahawa Perdana Menteri, Tan Sri Muhyiddin Yassin berkata Malaysia hampir bankrap.

Presidennya, Jagir Singh berkata apa yang dimaksudkan oleh Perdana Menteri ialah negara terpaksa mengeluarkan perbelanjaan yang banyak melebih RM600 bilion berikutan pandemik Covid-19.

“Perbelanjaan yang besar seperti itu menyebabkan wang yang kerajaan miliki sekarang tinggal sedikit.

“Ini amat berbeza daripada apa yang disebut ‘negara hampir bankrup’,” katanya mengulas laporan yang memutarbelit kenyataan Muhyiddin ketika majlis Hi Tea sempena sambutan Hari Vaisakhi 12 April lalu.

Katanya, tajuk laporan itu ‘PM umum negara hampir bankrap’ yang ditulis laman berita berkenaan sebenarnya lari daripada konteks yang hendak disampaikan oleh Perdana Menteri.

Laman berita kewangan itu yang beroperasi sejak 2006 dilihat lebih condong kepada kumpulan berhaluan kiri dalam laporannya.

Laporan portal tersebut termasuk menyanggah kenyataan pemimpin kerajaan Perikatan Nasional dengan fakta yang tidak tepat.


Tun M Tinggalkan GTA, fokus perjuang Proklamasi Orang Melayu

Bekas perdana menteri, Tun Dr Mahathir Mohamad mengesahkan beliau tidak lagi menerajui partinya, Gerakan Tanah Air (GTA) selepas gabungan itu kalah teruk pada Pilihan Raya Umum ke-15 (PRU-15), November lalu.

Menurutnya, beliau kini lebih selesa berjuang untuk masyarakat melalui Proklamasi Orang Melayu yang diasasnya.

“Jawatan Pengerusi GTA itu perkara lama, saya tidak ada (sebarang jawatan) lagi. GTA tidak jadi, ia tidak membantu kita (menang PRU15) kerana ia parti politik.

“Kita dapati kalau bergerak sebagai parti, kita tidak boleh menang Kita sudah lawan dalam PRU-15, GTA dan Pejuang (Parti Pejuang Tanah Air) kalah 125 kerusi.

“GTA kita tidak dapat daftar, GTA tak dapat berfungsi (sebagai parti politik) dan tidak dapat bergerak,” katanya, lapor BH.

Proklamasi yang diperjuangkannya itu kini mendapat sokongan ramai pemimpin Melayu termasuk dari PAS, Bersatu dan bekas pemimpin UMNO.

Februari lalu, bekas Ahli Parlimen Langkawi itu bersama 12 ahli lain mengumumkan keluar daripada Pejuang susulan tindakan parti berkenaan memutuskan hubungan dengan GTA, namun ketika itu beliau kekal sebagai Pengerusi GTA.

Dalam pada itu, beliau berkata Proklamasi Orang Melayu dilihat mampu memberi kesedaran kepada orang Melayu tentang nasib mereka yang dilihat kehilangan kuasa di negara sendiri di mana jika penyatuan tidak dicapai, kedudukan kaum itu akan semakin terhakis.

“Proklamasi Orang Melayu adalah perjuangan bagi mengingatkan orang Melayu agar tidak leka, tidak jual tanah mereka…tuntut kembali hak mereka. Sepatutnya kita mampu berdiri tapi ramai orang Melayu masih miskin.

“Jika orang Melayu tidak sedar perkara ini dan biarkan negara dipimpin mereka yang mencuri dan merompak, orang Melayu akan terus ketinggalan,” katanya.


Mendulang kelah kayangan

Penulis bermesra dengan ‘kelah kayangan’ di Santuari Kelah, Kuala Brang, Terengganu, baru-baru ini.

Pengalaman berharga kami lalui apabila berpeluang menelusuri Tasik Kenyir menuju ke Santuari Kelah, Kuala Brang, Terengganu.

Dari rumah bot kami dibawa dengan bot laju yang sederhana besar, boleh memuatkan lebih kurang 10 hingga 15 orang ke muara Sungai Kelah.

Kemudian dibawa pula dengan bot laju lebih kecil dengan muatan tiga hingga empat orang menungkah muara untuk sampai ke tebing muara yang agak cetek kerana proses mengurangkan air Tasik Kenyir sudah bermula bagi membolehkan tasik ini bersedia menerima limpahan air daripada berpuluh-puluh batang sungai menjelang musim tengkujuh nanti.

Dari tebing muara Sungai Kelah kami mula meredah hutan hijau dipayungi pokok balak yang tinggi melangit. Hampir 1.6 kilometer ‘jungle tracking’ kami akhirnya sampai ke habitat ribuan ikan kelah yang setia bertemu pelawat dengan girang.

Sementara menunggu giliran turun ke sungai, kami diberi taklimat berhubung prosedur operasi standard (SOP) yang perlu dipatuhi semasa bertemu dan bermesra dengan ribuan kelah ini.

Antara larangannya ialah kelah tidak boleh diangkat daripada permukaan air.

Kaki perlu sentiasa di dasar sungai dan berjalan dengan hanya diseret apabila hendak bergerak, manakala ikan pula perlu dibelai dengan lemah lembut, tidak boleh bertindak kasar.

Setiap kumpulan hanya diberi masa 30 minit untuk bermesra sang kelah.

Dengan berbekalkan juadah palet khas yang dibeli daripada stesen santuari kelah, kami turun ke sungai yang agak cetek, yang dipenuhi ribuan ikan kelah. Semuanya jinak-jinak dan bersinar – sisiknya ada yg berwarna kemerahan dan kehijauan.

Sungguh indah ciptaan Allah.

Seronok dan teruja dapat melayani dan berenang bersama dengan spesies kelah yang amat jinak ini.

Daripada info yang kami dapat:

Zarina Awang
Pencinta alam


PBM bakal hantar permohonan sertai BN dalam masa terdekat: Zuraida

Permohonan Parti Bangsa Malaysia (PBM) untuk menyertai gabungan Barisan Nasional (BN) akan dibuat dalam masa terdekat.

Bakal Presiden PBM, Datuk Zuraida Kamaruddin mengesahkan mereka sedang membincangkan berhubung permohonan untuk menyertai BN dan akan memuktamadkannya dalam masa terdekat sebagai persediaan menghadapi pilihan raya umum ke-15 (PRU-15).

“Saya belum lagi menghantar surat permohonan untuk menganggotai BN (sebaliknya) akan memuktamadkan perkara ini dalam masa terdekat menerusi perbincangan antara kepemimpinan tertinggi parti.

“Kita lihat dalam kerajaan sekarang ada BN dan PN (Perikatan Nasional), tetapi saya tahu PN selalu bergaduh dengan BN, itu kerajaan sekaranglah,” katanya dipetik laporan BH.

Zuraida terdahulu mengadakan lawatan kerja ke Ladang Koko Ting Agro Entrerprise, Panchor, hari ini.

Zuraida yang diumumkan sebagai `Presiden pengganti’ PBM, turut mengakui pernah menawarkan penyertaan parti itu dalam PN untuk berjuang bersama-sama sebagai satu gabungan politik.

“Saya hendak membantu memperkukuhkan mereka (PN) antara sebuah parti pelbagai kaum dengan parti yang dipimpin oleh seorang wanita yang mana kepemimpinan wanita di negara ini sekarang masih lompong.

“PBM adalah sebuah parti berteraskan akar umbi yang kuat, 150 bahagian dan bakal merubah landskap politik negara ini,” katanya lagi.

Beliau turut mengesahkan masih belum berkesempatan bertemu Perdana Menteri, Datuk Seri Ismail Sabri Yaakob untuk berbincang mengenai status jawatannya sebagai menteri Kabinet.

Sebelum ini, Presiden PBM, Larry Sng dilaporkan berkata, PBM adalah parti yang menyokong kerajaan Keluarga Malaysia yang dipelopori Datuk Seri Ismail Sabri Yaakob selaku Perdana Menteri.

Selain itu, Pengerusi BN, Datuk Seri Dr Ahmad Zahid Hamidi sebelum ini turut memaklumkan belum menerima permohonan rasmi daripada PBM, bagaimanapun terbuka untuk mempertimbangkan penyertaan parti itu bagi menyertai gabungan besar BN.


Berita palsu polis tutup sempadan negeri semasa PRN

Polis Melaka menafikan akan menutup sempadan negeri selama 15 hari sempena Pilihan Raya Negeri (PRN) seperti ditularkan menerusi media sosial.

Ketua Polis negeri Datuk Abdul Majid Mohd Ali berkata prosedur operasi standard (SOP) yang tular sejak petang tadi adalah palsu dengan disunting daripada SOP PRN Sabah sebelum ini dan perkara itu kini disiasat mengikut Seksyen 233 Akta Komunikasi dan Multimedia 1998.

“Polis Melaka masih menunggu SOP berkaitan PRN Melaka daripada Suruhanjaya Pilihan Raya (SPR) dan Majlis Keselamatan Negara (MKN).

“Orang ramai diminta tidak mudah percaya dengan penularan maklumat tidak sah di media sosial dan diminta menghubungi Bilik Gerakan Polis Melaka jika memerlukan penjelasan,” katanya lapor Bernama.

Kenyataan yang tular tersebut antaranya turut menyatakan bahawa penutupan sempadan negeri Melaka dalam tempoh 15 hari bermula sehari sebelum hari penamaan calon sehingga hari mengundi pada 20 Nov 2021 termasuk sekatan jalan raya (SJR) diaktifkan oleh pihak Polis Diraja Malaysia (PDRM).

SPR menetapkan tarikh mengundi bagi PRN Melaka pada 20 Nov manakala penamaan calon pada 8 Nov dan undi awal pada 16 Nov ekoran pembubaran Dewan Undangan Negeri (DUN) pada 4 Okt lepas susulan empat Ahli Dewan Undangan Negeri (ADUN) menarik sokongan terhadap kepimpinan Ketua Menteri Melaka Datuk Seri Sulaiman Md Ali.


Premis tidak kibar Jalur Gemilang tidak akan dikompaun, kata Ketua Menteri Pulau Pinang

Pulau Pinang tidak akan mengenakan kompaun ke atas premis perniagaan di negeri itu yang enggan mengibarkan Jalur Gemilang sempena Bulan Kebangsaan kerana kerajaan negeri tiada dasar sedemikian, kata Ketua Menteri Chow Kon Yeow.

Namun Chow berkata kerajaan negeri menggalakkan premis perniagaan mengibarkan Jalur Gemilang secara sukarela dan terbuka sebagai menunjukkan kesetiaan dan kecintaan kepada negara, menurut laporan Bernama.

“Di Pulau Pinang sememangnya tiada dasar sedemikian (mengenakan denda jika tidak pasang Jalur Gemilang), kita percaya jika mengenakan denda dasar sedemikian, mungkin akan ada kesan sebaliknya.

“Sepatutnya patriotisme atau apa-apa program yang dianjurkan, adalah atas semangat kecintaan kita kepada negara bukanlah melalui paksaan dan sudah banyak mempertikaikan adakah dengan memasang bendera menunjukkan semangat patriotisme kita?.

“Kalau tak pasang (Jalur Gemilang) pula, tak menunjukkan (semangat patriotisme)?, ini selalu dibicarakan dalam 10 ke 20 tahun ini. Jadi di sini, kita menggalakkan pemasangan Jalur Gemilang sebagai tanda terbuka untuk menyatupadukan, menunjukkan kesetiaan dan kecintaan kepada negara, tiada paksaan,” katanya kepada pemberita di sini hari ini.

Chow ditemui selepas merasmikan dan melepaskan konvoi motosikal sempena Program Jaulah Merdeka Ride To Khairah Ummah 4.0 Tahun 2023 Malaysia MADANI peringkat Pulau Pinang di Masjid Jamek Jelutong, di sini.

Chow berkata demikian ketika diminta mengulas berhubung laporan media bahawa premis perniagaan di bandar raya Ipoh, Perak yang enggan mematuhi notis arahan pemasangan Jalur Gemilang sempena Bulan Kebangsaan akan dikenakan kompaun RM250.

Datuk Bandar Ipoh Datuk Rumaizi Baharin dilaporkan berkata kompaun itu dikenakan di bawah Seksyen 107(2) Akta Kerajaan Tempatan kerana melanggar syarat lesen.

Sementara itu, Chow berkata program itu berjaya menghimpunkan peserta tanpa mengira usia, latar belakang dan model motosikal bagi mendekatkan masyarakat kepada masjid terutamanya dalam kalangan generasi muda.

Katanya beliau berasa gembira dan berbangga dengan sikap keterbukaan, toleransi dan patriotik daripada masyarakat di negeri ini yang sentiasa berusaha mengeratkan hubungan perpaduan melalui program-program seperti Jaulah Merdeka itu.

“Sebagai sebuah negeri berkonsepkan pendekatan Malaysia MADANI yang berteraskan kemampanan, kesejahteraan, daya cipta, hormat, keyakinan dan ihsan, saya berharap seluruh inti pati masyarakat Pulau Pinang mampu menjadi penyumbang kepada kemampanan dalam pembangunan ekonomi Malaysia secara keseluruhan,” katanya.

Sebanyak 200 motosikal menyertai konvoi sempena program itu dan para peserta akan menjelajah di enam buah masjid di lima daerah di negeri ini bagi menyemarakkan sambutan Bulan Kemerdekaan dan mengimarahkan masjid.


Hijrah Diri Jakim bantu LGBT kena serang, dikeluarkan dari Google Play

Keputusan Google Play Store mengeluarkan aplikasi Hijrah Diri, bertujuan mengajak golongan lesbian, gay, biseksual dan transgender (LGBT) dalam kalangan umat Islam supaya kembali kepada fitrah diri, daripada senarai yang boleh dimuat turun adalah amat mendukacitakan.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata perkara itu tidak sepatutnya berlaku kerana terdapat banyak lagi aplikasi yang mendorong kepada maksiat masih berleluasa.

“Saya telah dimaklumkan oleh pihak agensi di mana sebuah aplikasi yang telah dibangunkan oleh Jabatan Kemajuan Islam Malaysia (Jakim) iaitu Hijrah Diri, sebuah aplikasi untuk mengajak golongan LGBT kembali kepada fitrah diri, telah dikeluarkan oleh Google Play.

“Ternyata ini adalah perkara yang sangat mendukacitakan apabila sebuah aplikasi untuk menarik manusia kembali kepada fitrah diri mereka, apatah lagi menjelang Ramadan, telah dinafikan oleh golongan tertentu, sedangkan banyak lagi aplikasi yang mendorong kepada maksiat telah berleluasa dengan megah di peranti-peranti, yang kian merosak jiwa umat Islam dan anak muda kini,” katanya semalam.

Idris berkata beliau telah mengarahkan Jakim untuk berhubung dengan Suruhanjaya Komunikasi dan Multimedia (SKMM) untuk penjelasan dan tindakan lanjut.

Beliau memohon doa umat Islam dan rakyat Malaysia, agar usaha Jabatan Perdana Menteri (Hal Ehwal Agama) melalui agensi utamanya Jakim untuk mengajak manusia kembali kepada Allah SWT dipermudahkan.

“Ini cabaran besar kita, dan mari kita tempuh bersama. Kepada Allah kita berserah setelah segala keringat kita baktikan untuk agama,” katanya.

Aplikasi Hijrah Diri adalah hasil inisiatif Jakim bersama Yayasan Ihtimam Malaysia diwujudkan bertujuan membantu golongan LGBT kembali kepada fitrah.

Bagaimanapun, aplikasi itu dilapor menerima serangan siber yang dipercayai dilakukan pihak yang menyokong LGBT.

Hijrah Diri yang baru dilancarkan pada 9 Mac lalu mengandungi wirid al-ma’thurat, doa dan zikir terpilih yang warid daripada Nabi Muhammad SAW serta kertas kerja berkaitan isu LGBT menurut perspektif Islam serta tazkirah dalam bentuk audio.

Menurut laporan The Guardian, Google mengesahkan aplikasi “Hijrah Diri” melanggar garis panduan platformnya.

“Apabila kami diberikan amaran berhubung sesuatu aplikasi, kami menyiasat perkara itu berdasarkan dasar Play Store kami. Jika berlaku pelanggaran, kami mengambil tindakan sewajarnya untuk mengekalkan pengalaman dipercayai untuk semua,” kata Google dipetik akhbar UK itu.


Tak ada masalah nak debat bincang isu rakyat: Muhyiddin

Tan Sri Muhyiddin Yassin tidak melihat ia menjadi satu masalah baginya untuk berdebat dengan mana-mana pihak menjelang kempen Pilihan Raya Umum Ke-15 (PRU-15) asalkan ia berkisar isu melibatkan kepentingan rakyat.

Pengerusi Perikatan Nasional (PN) itu memberi reaksi berbeza dengan Perdana Menteri Datuk Seri Ismail Sabri Yaakob apabila sebelum ini menyifatkan debat bukan satu budaya dalam masyarakat negara selepas dicabar oleh Ketua Pembangkang Datuk Seri Anwar Ibrahim.

“Nak kata debatkah, nak kata dialogkah, kalau siapa menganjur menjemput saya secara rasmi dan saya fikir agak sesuai dan tak menimbulkan reaksi yang tak elok.

“Itu mungkinnya dan dibuat secara adil, teratur bukan ada muslihat-muslihat yang lain. Ya itu yang mungkin akan dilakukan, saya tak ada masalah,” katanya semasa sidang media di Pagoh hari ini.

Menurut Muhyiddin, pelbagai isu rakyat boleh dibincangkan dalam debat yang hendak diadakan, sama ada isu ekonomi, pendidikan, antarabangsa dan lain, asalkan perkara tersebut dapat memberikan manfaat dan faedah kepada rakyat secara amnya.

“Saya boleh nak bincang soal apa ekonomi boleh, pemulihan boleh, pendidikan boleh, antarabangsa boleh.

“Saya tak ada masalah. Bila-bila masa okay,” kataya lagi.

Terdahulu, Ismail Sabri memberi alasan menolak debat dengan Anwar kerana ia tidak mendatangkan hasil dan menyifatkannya bukan budaya Malaysia dan tidak pernah dibuat sedemikian.

“Bukan budaya kita debat ini, tidak pernah dibuat dan dan tidak mendatangkan hasil,” katanya dalam laporan media sebelum ini.

Pengerusi Pakatan Harapan (PH), Datuk Seri Anwar Ibrahim sebelum ini mengutarakan cadangan supaya diadakan debat terbuka tiga calon Perdana Menteri dari PH, Perikatan Nasional (PN) dan Barisan Nasional (BN) sempena PRU-15.


Permohonan keluar RM10,000 dibuka mulai 1 April: KWSP

Kumpulan Wang Simpanan Pekerja (KWSP) mengumumkan pencarum yang mahu memohon pengeluaran RM10,000 seperti yang diumum Perdana Menteri Datuk Seri Ismail Sabri Yaakob boleh melakukannya mulai
1 April nanti.

Pencarum boleh memohon pengeluaran wang simpanan mereka sehingga tempoh hujung bulan depan.

KWSP dalam satu kenyataan berkata, tempoh pembayaran akan dilaksanakan bermula 20 April 2022.

“Ahli dibenarkan untuk mengeluarkan jumlah maksimum sebanyak RM10,000 dan minimum RM50, selain perlu mengeluarkan baki simpanan dalam Akaun 2 mereka dahulu sebelum mengakses simpanan dalam Akaun 1.

“Sebarang maklumat lanjut akan dimaklumkan kelak,” katanya.

Kerajaan hari ini membenarkan pengeluaran khas caruman KWSP sebanyak RM10,000 bagi meringankan beban Keluarga Malaysia yang masih terkesan susulan pandemik Covid-19.

Ismail Sabri, berkata walaupun keputusan itu sukar dibuat kerana membabitkan simpanan hari tua rakyat, namun pengeluaran khas itu adalah jalan tengah dalam mengimbangi antara keperluan mendesak hari ini dan simpanan masa hadapan.

“Berdasarkan dapatan kajian dan penelitian secara menyeluruh dalam fasa pemulihan selepas pandemik ini, ada dalam kalangan Keluarga Malaysia yang masih terkesan dari segi ekonomi, hilang pendapatan dan sedang membina semula kehidupan.

“Kerajaan mendengar, mengkaji dan meneliti permintaan daripada semua pihak untuk mengeluarkan caruman KWSP,” katanya.


Nilai ringgit menjunam lagi berbanding dolar AS

Nilai ringgit terus menyusut berbanding dolar Amerika Syarikat (AS) ketika ditutup hari ini (22 September 2022), walaupun harga minyak lebih tinggi, kata seorang peniaga.

Selain itu, dolar AS bertambah kukuh setelah Rizab Persekutuan AS (Fed) menaikkan kadar faedah sebanyak 0.75 peratus untuk kali ketiga berturut-turut untuk mengekang inflasi yang berleluasa.

Bernama melaporkan, pada jam 6 petang, mata wang tempatan susut kepada 4.5660/5695 berbanding dolar AS, daripada 4.5520/5550 pada penutup semalam.

Menurut Ambank Research, lebih banyak kenaikan kadar faedah dijangka dalam dua mesyuarat akan datang pada November dan Disember, dan inflasi dijangka kekal.

“Oleh itu, garis dasar kami mencadangkan bahawa kadar Fed harus diselesaikan pada 4.25 peratus hingga 4.50 peratus, manakala kenaikan adalah pada 4.50 peratus dan 4.75 peratus menjelang akhir 2022,” katanya dalam nota hari ini.

Menurut laporan berita, Fed telah meluluskan kenaikan kadar faedah ketiga berturut-turut sebanyak 0.75 peratus dan menjangkakan kenaikan tambahan mungkin dibuat dalam mesyuarat akan datang untuk memerangi inflasi yang kekal menghampiri paras tertinggi 40 tahun.

Pada masa penulisan ini, penanda aras harga minyak mentah Brent meningkat 0.85 peratus kepada AS$90.59 setong.

Sementara itu, ringgit diniagakan kebanyakannya lebih tinggi berbanding sekumpulan mata wang utama.

Ia meningkat berbanding dolar Singapura kepada 3.2196/2225 daripada 3.2217/2243 pada penutup semalam, menambah nilai berbanding pound Britain kepada 5.1564/1603 daripada 5.1629/1663 dan meningkat berbanding euro kepada 4.5002/45527 daripada sebelumnya.

Bagaimanapun, mata wang tempatan susut berbanding yen Jepun kepada 3.1890/1919 daripada 3.1633/1656 sebelumnya.


Aliran masuk pelaburan asing pada 2022 meningkat RM74.6 bilion: Perangkaan

Aliran masuk bersih pelaburan langsung asing (FDI) di Malaysia meningkat kepada RM74.6 bilion pada 2022 daripada RM50.4 bilion yang dicatatkan pada tahun sebelumnya, manakala pelaburan di luar negara (DIA) mencatatkan RM58.6 bilion berbanding RM19.4 bilion pada 2021.

Jabatan Perangkaan Malaysia (DOSM) menjelaskan, pada akhir 2022, kedudukan FDI mencatatkan nilai yang lebih tinggi iaitu RM879.1 bilion, menurut laporan Bernama.

Prestasi FDI dan DIA yang menggalakkan itu menunjukkan keadaan ekonomi dalam negara yang memberangsangkan sekali gus menarik syarikat asing untuk terus melabur manakala syarikat tempatan mengembangkan dan mempelbagaikan aktiviti perniagaan di luar negara, menurut DOSM dalam kenyataan mengenai Statistik FDI di Malaysia dan DIA Malaysia 2022 yang dikeluarkan pada Khamis.

Jabatan itu memaklumkan berdasarkan prestasi FDI mengikut sektor, pembuatan berkembang RM17.1 bilion untuk merekodkan aliran masuk bersih RM49.5 bilion yang menyumbang kepada aliran terbesar dalam FDI.

“Sektor pembuatan pula menarik 66.4 peratus daripada jumlah pelaburan, terutama dalam subsektor elektrik, peralatan pengangkutan dan pembuatan lain.

“Sementara itu, perkhidmatan merupakan penyumbang kedua terbesar terutama dalam aktiviti kewangan, diikuti sektor perlombongan terutama dalam bentuk ekuiti dan dana pelaburan saham,” jelasnya.

Rantau Amerika memintas Asia sebagai rantau tertinggi FDI bagi 2022 dengan aliran masuk bersih sebanyak RM42.6 bilion, terutama dari Amerika Syarikat yang berjumlah RM37.8 bilion.

Kedudukan FDI telah meningkat kepada RM879.1 bilion pada akhir tahun 2022 daripada RM782.0 bilion pada tahun sebelumnya.

Sementara itu, rantau Asia menjadi sumber utama kedudukan FDI dengan nilai sebanyak RM449.0 bilion, diikuti oleh Eropah pada
RM224.5 bilion dan Amerika pada RM187.3 bilion pada akhir tahun 2022.

DOSM menjelaskan, sektor perkhidmatan kekal sebagai penerima terbesar iaitu 48.4 peratus atau RM429.1 bilion, dipacu oleh aktiviti kewangan dan borong, diikuti oleh sektor pembuatan yang merangkumi 43.5 peratus dari jumlah FDI, terutama dalam subsektor elektrik, peralatan pengangkutan dan pembuatan lain.

Seperti prestasi FDI, aliran DIA meningkat sebanyak RM39.3 bilion untuk merekodkan RM58.6 bilion pada 2022, disumbangkan oleh aliran keluar yang lebih tinggi dalam ekuiti dan keuntungan yang dikekalkan di luar negara.

Perkhidmatan kekal sebagai sektor utama bagi DIA, menyumbang 72.2 peratus daripada jumlah keseluruhan pelaburan terutama dalam aktiviti kewangan. Sementara itu, sektor perlombongan dan pengkuarian serta pembuatan masing-masing menyumbang 12.5 peratus dan 10.2 peratus, tambah jabatan itu.

DOSM memaklumkan, Asia memintas Eropah sebagai rantau utama bagi aliran DIA pada 2022 dengan nilai sebanyak RM23.5 bilion terutama ke Indonesia dan Singapura.

Ini diikuti oleh Eropah dan Amerika masing-masing pada RM21.0 bilion dan RM12.0 bilion.

Secara keseluruhan, negara penyumbang utama bagi aliran DIA adalah terutamanya disalurkan ke Belanda, Indonesia dan Singapura.

Pada akhir tahun 2022, kedudukan DIA berada pada RM607.5 bilion berbanding RM546.5 bilion pada 2021, dengan Singapura, Indonesia dan Belanda merupakan tiga destinasi utama bagi para pelabur, tambah jabatan itu.

Menurut DOSM setelah pandemik Covid-19 mereda dan ekonomi global mula kembali pulih secara perlahan-lahan daripada kesannya, analisis lanjut mengenai pendapatan yang diperoleh daripada pelaburan pada 2022 menunjukkan pelabur FDI dan DIA terus menikmati pulangan yang tinggi.

Dari segi purata, pulangan pelaburan bagi syarikat yang membuat FDI pada 2022 turun sedikit kepada RM0.12 daripada RM0.13 pada 2021 bagi setiap RM1.00 yang dilaburkan.

Sementara itu, syarikat Malaysia menerima RM0.08 bagi setiap RM1.00 pelaburan yang dibuat di luar negara.

DOSM menjelaskan, selain itu perlu diberi perhatian bahawa sektor perkhidmatan memperoleh pendapatan tertinggi daripada FDI, sementara sektor pembuatan memperoleh pendapatan tertinggi daripada DIA.


Perikatan Nasional, BN runding tubuh kerajaan Pahang, Perak

Barisan Nasional (BN) di dua negeri akan bergabung dengan Perikatan Nasional bagi membentuk kerajaan negeri yang kukuh dan stabil pasca Pilihan Raya Umum Ke-15, semalam (19 November 2022).

Dalam PRU-15 semalam, Perikatan Nasional Pahang menang 17 kerusi Dewan Undangan Negeri (DUN), manakala BN (16 kerusi) dan Pakatan Harapan (lapan).

Kedudukan BN lebih teruk di Perak apabila hanya menang sembilan kerusi DUN, berbanding Perikatan Nasional (26 kerusi) dan PH (24).

Justeru, di kedua-dua negeri itu, Perikatan Nasional dan BN tidak memperoleh majoriti mudah untuk membentuk kerajaan, sebaliknya jika BN bergabung dengan Perikatan Nasional yang mempunyai lebih banyak kerusi daripada mereka, maka sebuah kerajaan yang kuat dan stabil dapat dibentuk.

Berbeza dengan Perlis, yang tidak menghadapi masalah apabila Perikatan Nasional menyapu bersih 14 daripada 15 kerusi yang dipertandingkan.

Sebaliknya, DUN Pahang negeri yang pernah menjadi kubu kuat BN, kini tergantung apabila Perikatan Nasional dan BN gagal memperoleh majoriti mudah membentuk kerajaan negeri.

Bagaimanapun, sumber menyatakan bahawa BN sedang berunding dengan Perikatan Nasional bagi menubuhkan kerajaan negeri diketuai parti pimpinan Datuk Seri Saifuddin Abdullah di peringkat negeri itu.

Sesi perbincangan dan rundingan sudah dimulakan dan berkemungkinan penggabungan Perikatan Nasional dan BN untuk membentuk kerajaan negeri baharu di Pahang, kata pula penganalisis politik, Profesor Dr Nik Ahmad Kamal Nik Mahmood.

Beliau berkata, senario di peringkat negeri berbeza berbanding Persekutuan kerana ia perlu dilihat daripada konteks yang lebih kecil.

“Di peringkat Persekutuan, kita perhatikan nampaknya banyak perselisihan faham antara Perikatan Nasional dan BN tetapi sentimen di negeri-negeri akan berbeza. Ia perlu dilihat dari konteks tempatan berbanding kepentingan negara.

“Kedua-dua Perikatan Nasional dan BN mungkin tidak memihak untuk menjalinkan kerjasama dengan PH…jadi pertaruhan terbaik untuk membentuk kerajaan baharu Pahang ialah Perikatan Nasional dan BN bergabung bagi mentadbir kerajaan,” katanya memetik laporan BH.

Nik Ahmad Kamal juga berkata, Perikatan Nasional mungkin berminat kepada jawatan Menteri Besar selepas mendapat lebih besar kerusi di berbanding BN.

“Memandangkan Perikatan Nasional dan BN hanya dipisahkan dengan satu kerusi, mungkin ada kemungkinan jawatan Timbalan Menteri Besar diwujudkan. Ini adalah untuk berlaku adil kepada gabungan yang bakal memerintah kerajaan Pahang,” katanya.

Sementara itu, sumber berkata BN akan menyokong Perikatan Nasional membentuk kerajaan negeri Perak yang baharu, dengan beberapa ADUNnya juga akan dilantik sebagai ahli Exco negeri.

Dengan Perikatan Nasional mempunyai kerusi yang lebih banyak daripada BN, pemimpin parti itu sudah pasti akan menjadi Menteri Besar yang baharu.


Ringgit kembali jatuh berbanding dolar semasa sesi pagi

Ringgit dibuka rendah berbanding dolar AS pagi, terjejas oleh data pasaran tenaga buruh Amerika Syarikat yang lebih kukuh dan ini boleh mendorong peluang Rizab Persekutuan (Fed) untuk mengekalkan pendirian ketat terhadap dasar monetari, kata seorang pakar ekonomi.

Pada 9 pagi, unit tempatan menyusut nilai kepada 4.6680/6725 berbanding dolar AS daripada 4.6580/6630 pada penutupan Khamis, menurut laporan Bernama.

Data Perubahan Pekerjaan Bukan Ladang ADP terkini untuk bulan Jun dilaporkan meningkat lebih tinggi daripada jangkaan kepada 497,000 berbanding 228,000.

Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata ini mungkin boleh menyebabkan Rizab Persekutuan mengekalkan pendirian mengehadkan dasar monetari bagi menurunkan inflasi ke arah sasarannya pada 2.0 peratus.

“Dolar AS akan disokong dengan baik selagi pasaran percaya Rizab Persekutuan akan meneruskan kempen kenaikan kadar faedahnya,” katanya kepada Bernama.

Selain itu, titik data AS malam ini adalah penting – Gaji Bukan Ladang (NFP) dijangka meningkat sebanyak 339,000 pada bulan Jun berdasarkan anggaran konsensus daripada 225,000 pada bulan sebelumnya.

Justeru, Mohd Afzanizam berpendapat ringgit akan lemah kerana Rizab Persekutuan mungkin menaikkan 25 mata asas (bps) lagi dalam mesyuarat Jawatankuasa Pasaran Terbuka Persekutuan (FOMC) yang akan datang pada 25-26 Julai.

Sementara itu, ringgit diniagakan rendah berbanding sekumpulan mata wang utama yang lain.

Ia menyusut nilai berbanding euro kepada 5.0811/0860 daripada 5.0600/0654 pada penutupan urus niaga Khamis, rendah berbanding yen Jepun untuk mencatatkan paras 3.2401/2434 daripada 3.2323/2359 dan lemah berbanding pound Britain kepada 5.9433/9490 daripada 5.9310/9374 semalam.

Berbanding mata wang Asean, ringgit diniagakan bercampur-campur.

Nilai ringgit turun berbanding dolar Singapura kepada 3.4496/4532 daripada 3.4458/4497 pada Khamis tetapi meningkat berbanding baht Thai kepada 13.2335/2516 daripada 13.2881/3088.

Mata wang tempatan itu hampir tidak berubah nilainya berbanding rupiah Indonesia kepada 309.9/310.4 daripada 309.3/309.8 dan mendatar berbanding peso Filipina pada 8.39/8.40.


Tiga hari tempoh kuarantin rakyat asing di Indonesia

Pemerintah Republik Indonesia bersetuju memendekkan tempoh kuarantin wajib bagi pelancong antarabangsa yang ingin memasuki republik itu kepada tiga hari berbanding lima hari sebelum ini.

Menteri Penyelaras Hal Ehwal Ekonomi, Airlangga Hartarto berkata peraturan itu juga terpakai kepada rakyat Indonesia yang kembali dari luar negara.

“Peraturan itu akan diguna pakai kepada pelancong antarabangsa yang memenuhi syarat kemasukan, dengan lengkap divaksin dan negatif ujian saringan Covid-19 berdasarkan keputusan ujian PCR (ujian Tindak Balas Berantai Polimerase) sebanyak tiga kali iaitu sebelum bertolak, selepas tiba di Indonesia dan pada hari terakhir kuarantin,” jelas Hartarto dalam satu kenyataan akhbar.

Selain itu, pelancong domestik lengkap divaksin juga perlu menunjukkan keputusan negatif ujian swab antigen RTK atau ujian PCR bagi mereka yang menerima satu dos vaksin Covid-19.

Hartarto memaklumkan situasi pandemik Covid-19 di Indonesia masih terkawal kerana angka kes jangkitan semakin menunjukkan trend penurunan.

Sementara itu, Isnin lalu, Menteri Pelancongan Indonesia, Sandiaga Uno turut memaklumkan Indonesia merancang penubuhan laluan perjalanan vaksinasi (VTL) dengan Australia.

Sehingga kini, pelancong dari 19 buah negara sudah dibenarkan melawat Bali termasuk China, Perancis, New Zealand dan Emiriah Arab Bersatu.

Indonesia kini berada dalam fasa untuk memulihkan sektor ekonominya, disamping turut mengambil langkah berjaga-jaga sekiranya terjadi jangkitan gelombang ketiga pandemik Covid-19 yang mungkin berlaku ketika musim cuti Krismas dan Tahun Baru. – Agensi


Tujuh negeri catat peningkatan kes kematian, Selangor kekal tertinggi

Jumlah keseluruhan kematian akibat jangkitan Covid-19 sejak wabak itu menular di Malaysia awal tahun lalu bertambah kepada 24,078 kes setelah 334 lagi pesakit meninggal dunia dalam tempoh 24 jam semalam.

Angka terbaharu kematian yang direkodkan semalam lebih tinggi berbanding 301 kes yang dicatatkan pada Isnin, lapor Kementerian Kesihatan (KKM) menerusi laman web COVIDNOW hari ini.

Mengikut statistik itu juga tujuh negeri merekodkan peningkatan jumlah kematian dengan Selangor mencatatkan 187 kes berbanding 130 kelmarin; Kuala Lumpur (18 semalam, 13 kelmarin); dan Sarawak (10 semalam, 8 kelmarin).

Kedah pula merekodkan lapan kematian semalam berbanding enam kelmarin; Pahang (7 semalam, 4 kelmarin); Terengganu (6 semalam, 4 kelmarin); dan Negeri Sembilan (5 semalam, 1 kelmarin).

Daripada jumlah kematian semalam, 84 kes membabitkan pesakit meninggal dunia sebelum dibawa ke hospital atau brought in death (BID). Jumlah BID kini meningkat kepada 4,648 kes sejak awal tahun lalu.

Kes aktif

Statistik KKM juga menunjukkan setakat semalam 206,473 kes masih aktif, turun berbanding 207,698 yang dilaporkan pada Isnin dan 210,468 pada Ahad.

Daripada jumlah itu, 83.7 peratus atau 172,868 pesakit menjalani kuarantin di rumah – meningkat berbanding 172,648 kes pada Isnin.

Jumlah pesakit Covid-19 yang dirawat di PKRC pula turun kepada 21,890 pesakit atau 10.6 peratus semalam, berbanding 22,575 kes kelmarin.

Sementara itu, seramai 10,599 atau 5.1 peratus pesakit masih dirawat di hospital di seluruh negara, dengan 1,116 kes di unit rawatan rapi (ICU), termasuk 635 yang memerlukan alat bantuan pernafasan.

Daripada jumlah pesakit Covid-19 yang dirawat di hospital, Johor kekal merekodkan jumlah tertinggi dengan 2,005 pesakit; Selangor (1,412); Sabah (1,179); Sarawak (945); Kelantan (904); Perak (789); dan Pulau Pinang (684).

Seramai 663 pesakit pula dirawat di hospital seluruh Kedah; Pahang (484); Kuala Lumpur (465); Terengganu (349); Melaka (284); Negeri Sembilan (223); Perlis (151); Putrajaya (57); dan Labuan (5).

Program Imunisasi Covid-19 Kebangsaan (PICK)

Seperti diumumkan Perdana Menteri Datuk Seri Ismail Sabri Yaakob malam tadi, sehingga semalam 80 peratus daripada individu dewasa telah melengkapkan suntikan vaksin Covid-19 masing-masing.

Manakala, 93.1 peratus atau 22,097,565 individu lagi menerima sekurang-kurangnya satu dos suntikan.

Secara keseluruhan sejak PICK dilancarkan Februari lalu sehingga semalam, 40,664,674 dos vaksin Covid-19 telah diberikan. Semalam sahaja sebanyak 289,618 dos diberikan membabitkan 94,145 penerima dos pertama dan 195,473 lagi melengkapkan suntikan masing-masing.

Mengenai vaksin yang diberikan, statistik COVIDNOW juga menunjukkan sehingga 20 September lalu, 46.4 peratus adalah jenis Pfizer, Sinovac (45.4 peratus); AstraZeneca (8.0 peratus); dan Cansino (0.2 peratus).


Sebanyak 380,000 dos vaksin tiba di Sarawak Rabu ini

Kira-kira sejumlah 380,000 dos vaksin jenis Sinovac akan tiba di Sarawak Rabu ini bagi membantu usaha mempercepatkan proses vaksinasi dan mencapai imunisasi kelompok di negeri itu.

Ketua Menteri Datuk Patinggi Abang Johari Tun Openg berkata kerajaan negeri meletak sasaran untuk mencapai satu juta suntikan dos vaksin menjelang hujung bulan ini.

“Daripada jumlah itu, sebanyak 89,360 dos vaksin akan dihantar ke Miri pada 10 Jun. Sasaran kita ialah mencapai satu juta suntikan dos vaksin menjelang hujung bulan ini,” katanya lapor Bernama.

Terdahulu, Abang Johari melawat Pusat Pemberian Vaksin (PPV) Mega di Borneo Convention Centre (BCCK) hari ini.

Minggu lalu, Menteri Penyelaras Program Imunisasi Covid-19 Kebangsaan Khairy Jamaluddin Abu Bakar mengumumkan Sarawak akan menerima 380,000 dos vaksin setiap minggu bermula minggu pertama Jun hingga akhir Ogos, sekali gus bakal menjadi negeri pertama di Malaysia yang melengkapkan Program Imunisasi COVID-19 dengan 2.2 juta penduduknya diberi vaksin.

Mengenai PPV di BCCK yang mula beroperasi hari ini dan dikhaskan untuk penerima sukarela vaksin AstraZeneca, Abang Johari berkata prosedur pendaftaran sehingga selesai proses suntikan amat baik dan berjalan lancar.

“Kira-kira 30,000 penerima yang mendaftar untuk vaksin AstraZeneca di Sarawak dan hari ini sebanyak 1,000 orang akan menerima suntikan itu,” katanya.

Selain di BCCK, PPV vaksin AstraZeneca turut dibuka di Pusat Kemahiran Belia Negara di Miri yang juga mula beroperasi hari ini sehingga hujung Julai.

Sementara itu, Abang Johari berkata bagi pendaftaran vaksinasi di kawasan luar bandar, Sarawak menggunakan pendekatan secara hibrid iaitu selain menerusi aplikasi MySejahtera, kaedah manual turut digunakan.

Beliau berkata ramai penduduk di luar bandar menetap jauh dari PPV, justeru, sekiranya mereka yang belum mendaftar melalui MySejahtera atau Pejabat Residen hadir di PPV, mereka tidak akan disuruh pulang sebaliknya terus diberikan suntikan vaksin.

“Untuk di luar bandar, mereka yang datang walaupun nama dia tiada dalam sistem, kita tetap akan berikan suntikan vaksin dan kemudian barulah didaftar dengan butiran peribadi mereka direkodkan dan dimasukkan ke dalam sistem dan pangkalan data,” katanya.

Abang Johari berkata beliau telah meminta semua wakil rakyat di negeri ini membantu penduduk di kawasan mereka dalam proses pendaftaran vaksinasi itu agar sasaran mencapai imunisasi kelompok pada akhir Ogos ini berjaya.


Kes baharu kembali melonjak di 13 negeri, wilayah

Semua negeri, kecuali Negeri Sembilan, Terengganu dan Labuan, mencatatkan peningkatan kes baharu hari ini dengan Sabah, Johor, Perak dan Pulau Pinang mengalami lonjakan tinggi.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam sehingga 12 tengah hari tadi, 20,837 jangkitan baharu dilaporkan berbanding 17,672 kes yang dicatatkan di seluruh negara semalam.

Menurutnya angka itu menjadikan kumulatif kes positif sejak pandemik Covid-19 mula menular di Malaysia awal tahun lalu kepada 1,593,602 kes.

Berdasarkan data dikeluarkan Kementerian Kesihatan (KKM) hari ini, 13 negeri dan wilayah merekodkan peningkatan kes baharu, manakala tiga sahaja merekodkan penurunan kes harian.

Empat negeri mencatatkan lonjakan kes iaitu Sabah, daripada 2,474 kes semalam kepada 3,376 jangkitan hari ini, diikuti Johor dengan 1,743 kes baharu berbanding 1,367 kes semalam; Perak dengan 1,242 kes baharu (952 semalam); dan Pulau Pinang daripada 1,451 semalam kepada 2,054 hari ini.

Jumlah jangkitan di Perlis – negeri kecil yang sebelum ini tidak banyak melaporkan kes baharu – kini naik mencecah 74 kes baharu hari ini, meningkat sejak beberapa hari lalu.


Harga lantai tunai umrah RM6,900

Harga lantai untuk menunaikan ibadah umrah adalah RM6,900 bagi tempoh 12 hari dan 10 malam.

Kementerian Pelancongan, Seni dan Budaya (MOTAC) dalam kenyataan hari ini berkata, penetapan kadar kos itu dicapai hasil perbincangan bersama persatuan khidmat pelancongan dan umrah.

Kata kementerian itu, kadar baharu berkenaan mengambil kira perkembangan semasa terutama berlaku peningkatan kos ekoran pelaksanaan prosedur operasi standard (SOP) di pihak Arab Saudi dan Malaysia.

“Antara faktor yang mempengaruhi peningkatan kos adalah bilangan kapasiti di dalam bilik penginapan di Arab Saudi, kapasiti pergerakan pengangkutan yang membenarkan 50 peratus dari jumlah kapasiti sebenar, pengurusan mutawif serta ujian calitan Covid-19.

“Harga lantai ini akan disemak semula apabila wabak Covid-19 diisytiharkan berakhir dan keadaan sudah kembali normal selain kekangan SOP tidak lagi dilaksanakan Malaysia dan Arab Saudi,” kata kementerian dalam kenyataan, hari ini.

Kali terakhir kadar harga lantai kos ibadah umrah ditetapkan ialah pada tahun 2016 iaitu pada paras harga RM4,900.

Kenyataan itu berkata, harga lantai itu adalah panduan bagi pihak kementerian melaksanakan pemantauan terhadap industri umrah, manakala orang ramai boleh menjadikannya sebagai panduan dalam membuat pertimbangan untuk memilih syarikat mana yang sesuai dengan bajet mereka.

Justeru kementerian menasihatkan bakal jemaah mengambil langkah berhati-hati jika mendapati harga ditawarkan terlalu rendah atau terlalu tinggi daripada yang ditetapkan bagi mengelak kes penipuan.

“Orang ramai boleh menghubungi pejabat MOTAC negeri atau melayari laman web rasmi kementerian bagi mengenal pasti syarikat yang dilesenkan,” kata kementerian itu.

Sementara itu, bagi menangani kes penipuan pakej umrah, kementerian mewajibkan syarikat yang dilesenkan perlu memohon kebenaran bagi mengiklankan promosi umrah.

Katanya, ia selaras dengan Peraturan 6(1A)(a), Akta Industri Pelancongan 1992 (Akta 482) iaitu pengendali pelancongan berlesen tidak boleh mengiklankan pakej yang ditawarkan tanpa kelulusan Pesuruhjaya Pelancongan.

Kementerian turut mengadakan sesi libat urus bersama Persatuan Agensi Pelancongan Umrah dan Haji Malaysia (PAPUH), Persatuan Ejen-Ejen Pelancongan dan Pengembaraan Malaysia (MATTA) dan Persatuan Syarikat Pengendalian Pelancongan Bumiputera Malaysia (BUMITRA) untuk membantu MOTAC merangka serta memperhalusi isu pengiklanan umrah ini.

“Berdasarkan sesi libat urus yang dijalankan, persatuan terbabit memahami dan menyokong inisiatif dilaksanakan MOTAC demi memelihara kepentingan Keluarga Malaysia dan juga pemain industri umrah itu sendiri.

“Sehingga kini, kementerian menerima 31 permohonan iklan. Setiap iklan yang diluluskan akan diberikan nombor siri khas iklan umrah yang perlu dipaparkan di iklan yang akan dipromosi.

“Ini bertujuan membantu kementerian mengenalpasti iklan haram pakej umrah,” katanya yang turut mengesahkan sebanyak 444 syarikat pengendali umrah berlesen berdaftar dengan MOTAC.


Portfolio PN lindungi rakyat dari kecuaian, rasuah kerajaan PH-BN

Dua puluh enam portfolio khas ditubuhkan Perikatan Nasional (PN) bakal menjadi pelindung penting terhadap kecuaian dan rasuah dalam pentadbiran kerajaan Pakatan Harapan-Barisan Nasional (PH-BN).

Malah, melalui penubuhan portfolio yang diketuai 26 ahli Parlimen PN itu, pembangkang akan dapat memastikan isu-isu yang paling penting bagi rakyat dibawa ke Parlimen dan diberi perhatian yang sepatutnya.

Ketua Penerangan (PN) Wilayah Persekutuan, Mahathir Mohd Rais berkata ini adalah fungsi penting dalam mana-mana demokrasi, kerana ia memastikan bahawa kerajaan yang berkuasa bertanggungjawab atas tindakan mereka dan suara rakyat didengar.

“Ketua-ketua portfolio 26 adalah pelindung penting terhadap kecuaian dan rasuah kerajaan. Ia mewakili peluang sebenar untuk perubahan dan langkah ke arah masyarakat yang lebih adil dan telus.

“Kita seharusnya menyambut perkembangan ini dan menuntut agar kerajaan mengambil jawatankuasa tersebut dengan serius dan menggunakannya sebagai alat untuk perubahan yang positif,” katanya dalam kenyataan hari ini (13 Februari 2023).

Beliau berkata dengan adanya portfolio itu rakyat akhirnya akan mempunyai saluran langsung untuk terlibat dalam isu-isu penting yang mempengaruhi kehidupan mereka, sementara kerajaan PH-BN pula tidak lagi dapat mengelakkan tanggungjawabnya dan mengabaikan kebimbangan rakyat.

“Sekarang adalah masa bagi kita untuk mengakui bahawa komuniti B40 di negara kita lebih besar daripada yang kita sangka. Dianggarkan bahawa kira-kira 52% daripada populasi kita memperoleh pendapatan kurang daripada RM4,850 sebulan – satu angka yang mengejutkan yang memerlukan perhatian kita.

“Dengan ketidakstabilan ekonomi semasa di negara kita, mustahil angka ini akan menurun dalam masa terdekat. Malah, keadaan mungkin bertambah buruk untuk ramai rakyat Malaysia. Kita tidak boleh mengabaikan isu ini lagi kerana ia mempunyai impak yang besar terhadap kesejahteraan masyarakat secara keseluruhannya.

“Adalah jelas bahawa ketidakupayaan kerajaan menyebabkan penderitaan yang tidak perlu bagi rakyat negara kita. Salah satu isu yang paling mendesak adalah kekurangan bekalan telur yang masih belum diatasi dengan baik,” katanya.


Tarikh PRK Kuala Terengganu dibincang pada 18 Julai

Suruhanjaya Pilihan Raya (SPR) akan mengadakan satu mesyuarat khas pada Selasa ini (18 Julai) bagi membincangkan tarikh-tarikh penting berkaitan Pilihan Raya Kecil (PRK) Parlimen Kuala Terengganu.

Setiausaha SPR Datuk Ikmalrudin Ishak berkata ia selepas pihaknya menerima Laporan Hakim Pilihan Raya sebagaimana diperuntukkan di bawah Akta Kesalahan Pilihan Raya 1954 berkenaan keputusan mahkamah membatalkan pilihan raya bagi Bahagian Pilihan Raya Parlimen Kuala Terengganu pada 19 Nov lepas, menurut laporan Bernama.

“Mesyuarat akan dipengerusikan oleh Pengerusi SPR Tan Sri Abdul Ghani Salleh dan membincangkan urusan PRK seperti tarikh writ pilihan raya, hari penamaan calon, hari pengundian, daftar pemilih yang akan digunakan dan lain-lain persiapan bagi melaksanakan pilihan raya tersebut…satu sidang media akan diadakan selepas mesyuarat,” katanya dalam satu kenyataan hari ini.

Mahkamah Pilihan Raya Terengganu pada 27 Jun membatalkan kemenangan Datuk Ahmad Amzad Hashim yang mewakili PAS di Parlimen Kuala Terengganu pada Pilihan Raya Umum ke-15 (PRU-15).

Hakim Datuk Seri Mohd Firuz Jaffril berkata pihak pempetisyen, iaitu calon Barisan Nasional Datuk Mohd Zubir Embong, berjaya membuktikan perbuatan rasuah telah berlaku dengan tujuan mempengaruhi pengundi pada PRU15.

Beliau berkata walaupun pempetisyen tidak dikemukakan sebagai saksi, bukti-bukti lain mencukupi untuk mengisytiharkan pilihan raya di Kuala Terengganu terbatal dan tidak sah mengikut Seksyen 36 Akta Kesalahan Pilihan Raya.

Pada PRU-15, Ahmad Amzad memenangi kerusi Parlimen Kuala Terengganu dengan memperoleh majoriti 40,907 undi selepas menewaskan tiga pencabar lain termasuk Mohd Zubir.


Pemimpin UMNO berdepan kes mahkamah ada niat jahat mahu Parlimen dibuka

Gesaan membuka sidang Parlimen dengan segera mempunyai kaitan dengan pemimpin UMNO yang terdesak sedang berdepan kes mahkamah, kata penganalisis sains solitik terkenal, Dr Chandra Muzaffar.

Sebelum ini pernah tular surat sokongan bekas Perdana Menteri, Datuk Seri Najib Razak dan Presiden UMNO, Datuk Seri Ahmad Zahid Hamidi terhadap Ketua Pembangkang, Datuk Seri Anwar Ibrahim yang tidak pernah dinafikan kedua-duanya sehingga sekarang.

“Ini adalah salah satu daripada alasan kenapa ada beberapa orang menggesa supaya Parlimen bersidang semula,” beliau dipetik berkata.

Beliau tidak menolak desakan kumpulan tersebut yang kini dilihat intim bersama blok pembangkang mempunyai motif lain, ia lebih kepada kepentingan peribadi dan politik masing-masing.

“Jadi sekarang, jika mereka mahu gunakan Parlimen untuk tujuan lain kerana ada motif lain, mungkin motif-motif yang berkait dengan kes-kes mahkamah mereka, masa depan politik mereka dan lain-lain, itu adalah satu hal yang menyedihkan,” ujarnya.

Menurutnya lagi, ia adalah realiti politik yang perlu sedang berlaku di Malaysia dan pembangkang nampaknya sanggup bersekongkol dengan kumpulan tersebut.

“Ini adalah satu perkara yang menjadi hakikat politik Malaysia. Wujud agenda-agenda jahat sebegini rupa,” katanya.

Semalam, Yang di-Pertuan Agong Al-Sultan Abdullah Ri’ayatuddin Al Mustafa Billah Shah bertitah agar sidang Parlimen perlu diadakan secepat mungkin bagi membolehkan Ordinan-ordinan Darurat dan Pelan Pemulihan Negara dibahaskan ahli-ahli Dewan Rakyat.

Dalam satu kenyataan Datuk Pengelola Bijaya Diraja Istana Negara Datuk Ahmad Fadil Shamsuddin berkata keputusan yang diperkenan oleh Baginda selepas memperhalusi semua pandangan para pemimpin parti politik, Jawatankuasa Khas Bebas Darurat 2021 dan sembah taklimat para pakar dari agensi-agensi kerajaan.


Lelaki miliki 12 rekod jenayah ditembak mati

Seorang lelaki yang memiliki 12 rekod jenayah lampau maut ditembak di kawasan rumah kedai dua tingkat di Jalan Hamzah Alang, Persiaran Hamzah Alang, di sini, semalam.

Ketua Polis Daerah Klang Utara ACP S.Vijaya Rao berkata, bertindak atas maklumat, pasukan dari Ibu Pejabat Polis Daerah (IPD) Klang Utara bergerak ke lokasi kejadian pada 10.35 malam, menurut laporan Bernama.

Beliau berkata siasatan awal mendapati saksi awam telah terdengar bunyi beberapa das tembakan dan berlaku kemalangan (jalan raya) kecil di sekitar lokasi kejadian.

“Mangsa yang berusia 36 tahun itu mempunyai 12 rekod jenayah lampau berkaitan dadah dan jenayah kekerasan.

“Polis juga masih lagi mengesan beberapa saksi bebas di tempat kejadian, selain mengesan bukti dan kamera litar tertutup di situ bagi mengesan suspek terlibat,” katanya dalam kenyataan hari ini.

Katanya, kes disiasat mengikut Seksyen 302 Kanun Keseksaan.

Vijaya Rao meminta orang ramai yang mempunyai maklumat lanjut mengenai insiden itu agar menyalurkannya kepada IPD Klang Utara atau balai polis berdekatan.


Zahid suruh ‘tekan butang’, PRU diadakan musim tengkujuh juga

Setelah dikecam hebat kerana mengatakan Barisan Nasional (BN) bersedia meredah banjir untuk kempen Pilihan Raya Umum Ke-15 (PRU-15) pada 17 September lalu, Presiden UMNO Datuk Seri Ahmad Zahid Hamidi memperbetulkan semula kenyataannya semalam.

Namun, pada masa sama Pengerusi BN itu berkata PRU-15 perlu diadakan segera jika pembangkang bimbang pilihan raya itu bertepatan dengan banjir akhir tahun.

Zahid yang berdepan 87 pertuduhan jenayah, termasuk rasuah di dua mahkamah di Kuala Lumpur dan Shah Alam berkata, kebimbangan yang diluahkan oleh pesaing BN hanyalah yang terbaharu dalam pelbagai alasan yang direka untuk menutup ketakutan sebenar mereka ditolak oleh pengundi di peti undi.

Justeru, beliau berkata “kebimbangan” pesaing BN mengenai banjir bukanlah “alasan baharu” sebaliknya usaha untuk menyelamatkan karier politik mereka.

“Sudah tiba masanya untuk mereka ‘walk the talk’ dan ‘hit the button’ supaya Suruhanjaya Pilihan Raya (SPR) boleh menetapkan tarikh PRU-15 diadakan,” katanya dalam catatan Facebook semalam.

Namun, jika “butang ditekan” sekarang seperti saranan Zahid, yang akan menyebabkan kerajaan yang ada jatuh dan Parlimen dibubarkan, PRU-15 akan tetap diadakan dalam tempoh dua bulan mulai sekarang iaitu antara November dan Disember.

Ini kerana, menurut Artikel 55(4) Perlembagaan Persekutuan, PRU wajib dijalankan dalam tempoh 60 hari daripada tarikh pembubaran Parlimen dan sidang Dewan Rakyat yang seterusnya wajib dilaksanakan dalam tempoh 120 hari daripada tarikh pembubaran Parlimen tersebut.

Berdasarkan kepada pengalaman dua pilihan raya yang lalu, PRU akan berlangsung dalam tempoh sebulan selepas Parlimen dibubarkan.

Ini jelas menunjukkan bahawa PRU-15 perlu diadakan sama ada pada hujung Oktober, November atau awal Disember, iaitu ketika musim tengkujuh.

Untuk rekod, berdasarkan ramalan dikeluarkan Jabatan Meteorologi Malaysia (MetMalaysia), Monsun Timur Laut lazimnya akan bermula pada November dan berakhir pada Mac.

Ketika tempoh ini, negara akan menerima tiupan angin yang konsisten dari arah timur laut di antara 10 hingga 20 kilometer sejam dengan beberapa siri hujan lebat yang menyeluruh juga dijangka berlaku, terutama di negeri Pantai Timur Semenanjung dan barat Sarawak.

Sabtu lalu (17 September), Zahid berkata BN sanggup meredah banjir dan hujan lebat, jika PRU-15 diadakan tahun ini, sambil menegaskan isyarat yang diberikan ahli parti supaya pilihan raya diadakan dalam masa terdekat adalah jelas dan nyata.

Beliau berkata, ia adalah berdasarkan laungan ‘Bubar’ oleh lebih 10,000 pemuda BN yang bergema dalam Stadium Titiwangsa.

Katanya, susulan isyarat yang jelas itu pihaknya berharap Perdana Menteri, Datuk Seri Ismail Sabri Yaakob, dapat menetapkan tarikh pembubaran Parlimen dalam masa terdekat ini.

“Kita tengah tunggu tarikh keramat, namun kita tahu ada kekangan akhir tahun ini iaitu banjir, hujan lebat dan angin monsun Timur Laut tetapi kalau Perdana Menteri bubar masa banjir pun, sanggup redah banjir untuk bertanding.

“Isyaratnya adalah jelas dan nyata…’top five’ diberikan mandat untuk berbincang tetapi tarikh belum ditetapkan.

“Jangan bincang sahaja…kena cepat jangan tunggu lama-lama kerana penghasut sedang bekerja keras…PRU15 tidak boleh ditunggu-tunggu lagi,” katanya ketika berucap pada majlis pelancaran Jentera Pemuda BN, di Stadium Titiwangsa.

Bagaimanapun, dalam catatan semalam, Zahid berkata kenyataannya semasa pelancaran jentera Pemuda BN di Kuala Lumpur pada Sabtu mengenai gabungan itu bersiap siaga mengharungi banjir bagi PRU-15, telah dibawa keluar daripada konteks oleh lawan politik.


Andai bubar esok pun kita sudah bersedia, kata Hishammuddin

Barisan Nasional (BN) sedia menghadapi pilihan raya umum ke-15 (PRU-15) jika diadakan pada masa terdekat ini, malah andai dibubarkan esok sudah bersedia.

Bendahari Barisan Nasional (BN) Datuk Seri Hishammuddin Hussein berkata persediaan sudah mencukupi seandainya Parlimen dibubarkan esok pun dan mengesahkan akan kekal mempertahankan kerusinya di Sembrong.

“Insya-Allah saya akan bertanding di Sembrong, dan bagi kepimpinan Kementerian Pertahanan serta Angkatan Tentera Malaysia, seandainya Parlimen dibubarkan pada esok pun kita sudah bersedia,” katanya yang juga Menteri Pertahanan dipetik laporan Utusan Malaysia.

Hishammuddinj uga menafikan wujud perselisihan antara Perdana Menteri Datuk Seri Ismail Sabri Yaakob dengan Presiden UMNO, Datuk Seri Ahmad Zahid Hamidi seperti yang didakwa setengah pihak.

“Siapa sahaja yang bakal dicalonkan oleh parti nanti, mereka perlu bekerja bersungguh-sungguh untuk memastikan kemenangan berpihak kepada BN,” katanya lagi.

Semalam satu perjumpaan tertutup UMNO diadakan di Dewan Tun Hussein Onn, Pusat Dagangan Dunia Kuala Lumpur (WTCKL). Ia melibatkan 764 pemimpin sayap 191 bahagian yang terdiri daripada Ketua UMNO Bahagian, Ketua Wanita UMNO, Ketua Pemuda UMNO dan Ketua Puteri UMNO.

Spekulasi bertiup kuat mengatakan Ismail Sabri dijangka membubarkan Parlimen pada Jumaat ini sekaligus akan memberi laluan kepada PRU-15 diadakan.


Malaysia-Indonesia rancang iktiraf sijil vaksinasi: Saifuddin

Malaysia dan Indonesia sedang berbincang bagi mengiktiraf sijil vaksinasi masing-masing bagi memudahkan rancangan membuka sempadan kemasukan bagi rakyat kedua-dua negara, khususnya dalam sektor pelancongan.

Menteri Luar Datuk Saifuddin Abdullah berkata kedua-dua negara mempunyai aplikasi hampir sama bagi mengesan status pelalian Covid-19 iaitu MySejahtera di Malaysia dan PeduliLindungi di Indonesia.

Ini boleh dijadikan sebagai asas untuk saling mengiktiraf sijil vaksinasi, katanya pada sidang media secara maya bersama Menteri Luar Indonesia, Retno Marsudi di Jakarta, semalam.

Selain itu beliau berkata perancangan lebih menyeluruh perlu dilakukan sebelum pergerakan rentas sempadan rakyat kedua-dua negara dibuka semula.

“Saya mencadangkan mungkin ada beberapa fasa. Mungkin fasa pertama, fasa kedua, dan ini bergantung kepada sektor tertengtu atau perkara yang harus didahulukan. Misalnya, lawatan rasmi pegawai kerajaan harus diutamakan terlebih dahulu,” katanya.

Saifuddin juga berkata kedua-dua negara boleh mempertimbangkan langkah-langkah seperti pembukaan laluan hijau timbal balik, menyediakan koridor perjalanan dan laluan khas individu yang lengkap divaksin.

Menurutnya kerjasama itu akan menyumbang ke arah pembukaan semula sempadan secara beransur-ansur, sekali gus merangsang aktiviti ekonomi dan perdagangan kedua-dua negara.

“Buat masa ini, pelaksanaan gelembung perjalanan boleh memberi keutamaan kepada perjalanan rentas sempadan bagi tujuan rasmi serta perniagaan, dan beransur-ansur dibuka bagi tujuan lain seperti pendidikan, pelancongan dan sosial.

“Antaranya, kedua-dua negara boleh meneroka untuk menghubungkan destinasi kawasan hijau di negara masing-masing yang akan berfungsi sebagai pintu masuk,” katanya. – Agensi


Berikan subsidi bersasar jika tarif elektrik dinaikkan: Ahli ekonomi

Kenaikan tarif elektrik tidak dapat dielakkan kerana kos penjanaan elektrik telah meningkat dengan mendadak dan pantas, tetapi keperluan golongan tertentu harus dipertimbangkan, kata ahli ekonomi.

Kenaikan itu disebabkan oleh permintaan tenaga melonjak, gangguan bekalan bahan api serta kekurangan minyak, gas dan arang batu yang semakin meningkat di peringkat global telah menyebabkan harga tenaga global melambung tinggi.

Di peringkat serantau, Singapura, Indonesia, India dan Australia telah menyemak semula tarif sebagai tindak balas kepada ketidaktentuan dalam pasaran tenaga, perang di Ukraine, arang batu, sekatan perjalanan akibat COVID-19 dan musim sejuk semuanya adalah faktor kepada permintaan yang lebih tinggi untuk tenaga dan Malaysia turut terkesan daripada situasi yang berpanjangan itu.

Tindakan yang berkesan atau beransur-ansur harus dilaksanakan untuk memastikan golongan berpendapatan rendah serta perniagaan mikro, kecil dan sederhana yang sudah merasai tekanan akibat kenaikan kos tidak akan mengalami kejutan sekali lagi sekiranya tarif elektrik tempatan disemak semula.

Penganalisis Ekonomi Putra Business School, Prof Madya Dr Ahmed Razman Abdul Latiff berkata kadar tarif akan lebih tinggi untuk isi rumah memandangkan Tenaga Nasional Bhd (TNB) kini menghadapi kos pengeluaran tenaga yang lebih tinggi berikutan kenaikan harga gas dan arang batu.

Pada akhir tahun lepas, harga arang batu melonjak kepada AS$200 (RM846) setan, meningkat daripada sekitar AS$50 setan pada pertengahan tahun 2020; menjelang akhir Mei 2022, harga arang batu telah meningkat kepada AS$434 satu tan dengan arang batu menyumbang 59 peratus daripada sumber utama penjanaan elektrik Malaysia.

“(TNB) perlu memastikan perniagaan itu mampan (sebagai entiti korporat) tetapi saya berharap akan ada beberapa bentuk subsidi disasarkan untuk kumpulan 40 terbawah (B40) berhubung tarif elektrik,” katanya.

Justeru, beliau mencadangkan supaya kerajaan campur tangan dan memberikan subsidi untuk TNB dalam jangka pendek bagi memastikan pelanggan akhir tidak terbeban.

TNB perlu mempelbagaikan sumber gas dan arang batu dan bagi tempoh jangka panjang, memberi tumpuan kepada sumber tenaga boleh diperbaharui seperti solar, hidro dan biofuel.

TNB Fuel Services Sdn Bhd memperoleh arang batu dari Indonesia, Australia, Afrika Selatan dan Rusia tetapi Indonesia menyumbang kira-kira 65 peratus daripada keperluan arang batu TNB.

Menurut Profesor Ekonomi Malaysia University of Science and Technology (MUST) Geoffrey Williams, cadangan kenaikan tarif tidak dapat dielakkan kerana faktor pasaran antarabangsa di luar kawalan Malaysia.

“Kenaikan tarif akan membawa kepada inflasi yang lebih tinggi kerana ia memberi kesan kepada semua harga barangan keperluan dan makanan. Kali terakhir ia berlaku adalah pada awal tahun ini, ia menambah lebih daripada 0.5 peratus kepada inflasi. Ini akan menjejaskan individu berpendapatan rendah dan keluarga besar secara tidak seimbang,” katanya.

Beliau menolak idea menerapkan amalan penggunnaan elektrik yang baik kerana catuan dan tingkah laku pengguna sukar diuruskan apabila melibatkan sebuah keluarga besar.

Profesor Ekonomi di Universiti Sunway, Prof Dr Yeah Kim Leng mencadangkan kerajaan mengambil langkah dengan memberi subsidi untuk meringankan beban pengguna.

“Tambahan pula, struktur tarif boleh diselaraskan supaya beban harga bahan api yang lebih tinggi ditanggung oleh syarikat dan isi rumah yang mampu membayar tarif yang lebih tinggi.

“Adalah kritikal bahawa golongan berpendapatan rendah serta perniagaan mikro, kecil dan sederhana, yang sudah berada di bawah tekanan daripada kenaikan kos tida dikejutkan dengan perubahan harga sekali lagi. Kenaikan tarif harus dilakukan secara berperingkat,” kata Yeah. – Bernama


Asyraf sahkan gambar pemimpin UMNO dihilangkan semasa DAP hadir

Setiausaha Agung UMNO, Datuk Dr Asyraf Wajdi Dusuki hari ini tampil menjawab dakwaan berkait gambar bekas-bekas pemimpin parti itu ‘dihilangkan’ di Dewan Merdeka, Pusat Dagangan Dunia Kuala Lumpur (WTCKL) semasa penganjuran konvensyen kerajaan perpaduan yang turut dihadiri DAP, minggu lalu.

Beliau memberitahu tiada gambar mahu pun hiasan yang kekal di dewan tersebut memandangkan ia terbuka untuk sewaan umum.

“Dewan Merdeka adalah milik WTC yang terbuka dari segi sewaan kepada orang ramai dan sesiapa sahaja yang ingin menganjurkan apa juga bentuk program.

“Dalam Dewan Merdeka tiada sebarang potret pemimpin ataupun hiasan yang bersifat kekal. Kalau Perhimpunan Agung UMNO maka UMNO akan minta WTC utk hiaskan Dewan Merdeka dengan bendera UMNO termasuk dengan potret pemimpin UMNO lampau.

“Tetapi dalam majlis-majlis lain tiada sebarang potret pemipin UMNO. Begitu juga konvensyen nasional. Tiada istilah nak tutup atau mengalihkan mana-mana potret mana-mana pemimpin kerana di dalamnya memang tidak ada sebarang potret atau apa juga hiasan kekal semuanya bergantung kepada cita rasa penganjur,” katanya melalui klip video yang dimuat naik pada akaun-akaun media sosialnya, hari ini.

Semalam, bekas Naib Presiden UMNO, Datuk Seri Hishammuddin Tun Hussein menyuarakan pandangannya terhadap perkara itu di mana beliau mendakwa gambar bekas-bekas pemimpin UMNO ‘hilang’ dari Dewan Merdeka semasa penganjuran konvension nasional.

Dalam pada itu, Asyraf sempat menyindir pihak yang cuba mencetuskan keraguan terhadap pemimpin UMNO hari ini dipercayai merujuk kepada Hishamuddin yang digantung keahliannya sejak awal tahun itu.

“Mungkin ada pemimpin-pemimpin yang dah lama tidak masuk ke dewan merdeka ini. Mereka lupa agaknya.

“Tapi tak apalah, yang penting penjelasan ini seharusnya menutup mulut-mulut yang sengaja mahu mencetuskan keraguan dan mempunyai niat jahat untuk memfitnah kepimpinan seolah-olah kita tidak menghargai atau melupakan jasa pemimpin lampau” katanya.


Aktiviti luar biasa tentera Russia di sempadan Ukraine meningkat

Pertubuhan Perjanjian Atlantik Utara (NATO) menggesa Russia mengurangkan ketegangan setelah mendapati terdapat peningkatan aktiviti luar biasa ketenteraan di sekitar sempadan dengan Ukraine.

“Apa yang kita lihat di dalam dan sekitar Ukraine sekarang ialah peningkatan aktiviti tentera Russia yang besar,” kata Setiausaha Agung NATO, Jens Stoltenberg kepada wartawan setelah bertemu Menteri Luar Ukraine, Dmytro Kuleba di Brussels, hari ini.

“Kami melihat penumpuan tindakan yang luar biasa, dan kami juga tahu bahawa Russia telah menunjukkan kedua-dua kemahuan dan keupayaan itu untuk menggunakan kekuatan tentera terhadap Ukraine,” katanya.

Menyuarakan sokongan NATO kepada Ukraine, Stoltenberg menggesa Russia untuk ‘telus’ dalam aktiviti ketenteraannya, mengurangkan dan mencegah sebarang peningkatan ketegangan ke dua-dua negara.

Beliau berkata NATO tidak akan menerima dan menolak sebarang pencerobohan ke atas Ukraine.

Kuleba pula mengesahkan bahawa keadaan keselamatan di Ukraine semakin merosot sejak ‘Russia menunjukkan bahawa ia boleh mengaktifkan tentera dan peralatan yang sudah dikumpul dengan cepat’.

“Setiap pilihan, termasuk tindakan ketenteraan berada di atas meja pemimpin Russia sekarang,” katanya, tetapi menambah bahawa masih terlalu awal untuk memutuskan tujuan peningkatan ketumbukan tentera di sempadan Ukraine.

Pegawai Kesatuan Eropah (EU), selain Jabatan Pertahanan United Kingdom dan Amerika Syarikat minggu lalu memberi amaran situasi berbahaya setelah Russia menggerakkan kira-kira 90,000 anggota tenteranya berhampiran Ukraine.

Tindakan terbaharu Kremlin sekarang adalah sama dengan aktiviti ketenteraan pada musim bunga yang disifatkan oleh Stoltenberg sebagai “penghimpunan terbesar tentera Russia sejak pencerobohan haram Crimea pada 2014”.

Russia menawan dan menduduki Crimea daripada Ukraine pada 2014 dan mengekalkan pemimpin de facto di wilayah berkenaan.

Pada tahun itu, Moscow mula memberi bantuan kepada kumpulan pemisah di timur Ukraine yang menentang Kerajaan Pusat – polisi yang kekal sejak tujuh tahun lalu.

Untuk rekod, pesawat Malaysia Airline MH17 dalam penerbangan dari Amsterdam ke Kuala Lumpur ditembak jatuh di ruang udara timur Ukraine pada 17 Julai 2014. Semua 298 penumpang, sebahagian besarnya rakyat Belanda serta anak kapal terbunuh.

Empat suspek dikenal pasti sebagai perancang utama insiden itu, lapor Pasukan Penyiasat Bersama Antarabangsa (JIT) yang menyiasat tragedi berkenaan.

Mereka ialah Igor Gerkin, Sergey Dubinsky, Oieg Pulatov dari Russia manakala Leonid Kharchenko, seorang warganegara Ukraine. Semuanya bekerja untuk agensi perisikan tentera (GRU) puak pemisah Republik Rakyat Donetsk (PDR) ketika kejadian. – Agensi


Keputusan Zahid tolak kerjasama bakal dilanggar kem PM dalam MT UMNO?

Satu kem dalam UMNO yang tidak sehaluan dengan Datuk Seri Ahmad Zahid Hamidi merancang untuk menolak keputusan Presiden UMNO itu yang enggan bekerjasama dengan PAS dan Bersatu dalam Pilihan Raya Negeri (PRN) Melaka.

Khamis ini, mesyuarat Majlis Tertinggi (MT) UMNO akan memuktamadkan sama ada bersedia berdepan pertandingan tiga penjuru ataupun bekerjasama dengan parti lain.

Zahid difahamkan akan mempengerusikan mesyuarat Khamis ini sebelum bertolak ke Jerman bagi menjalani rawatan sakit belakang dan akan terlepas berkempen dalam PRN memandangkan pasportnya dikembalikan bermula esok sehingga 21 November ini.

Sumber memberitahu kem Perdana Menteri (PM) Datuk Seri Ismail Sabri Yaakob sudah mencapai kesepakatan untuk meneruskan kerjasama dengan PAS dan Bersatu dalam PRN Melaka, sekali gus mengetepikan pendirian Zahid sebelum ini.

“Sudah, sudah selesai rundingan dan kesepakatan,” kata sumber merujuk kepada rancangan kem Ismail Sabri.

Bagaimanapun, terdapat kebimbangan rancangan kem Ismail Sabri itu akan digagalkan oleh Ahli MT UMNO yang diketahui berpihak kepada Zahid dan berkeras untuk masih bertanding secara solo.

Beberapa kenyataan pemimpin tertinggi parti memberikan isyarat bakal berlaku keputusan yang tidak akan memihak kepada Zahid, malah seorang Naib Presiden UMNO Datuk Seri Mahdzir Khalid sebelum ini juga berkata parti belum memuktamad keputusan sama ada akan bergerak secara solo di bawah Barisan Nasional (BN) atau bekerjasama dengan parti lain bagi menghadapi PRN Melaka.

“Jadi kita ada masa lagi, BN dan UMNO masih ada masa untuk mencari kaedah yang terbaik untuk PRN negeri Melaka, jadi saya tidak fikir kita sudah ada keputusan untuk UMNO dan BN pergi (hadapi PRN Melaka) secara solo,” katanya dipetik dalam laporan media sebelum ini.

Terbaharu, Setiausaha Agung UMNO Datuk Seri Ahmad Maslan yang sebelum ini banyak menuruti arahan Zahid juga mengeluarkan kenyataan yang tidak lagi selari bosnya itu, ia menimbulkan persoalan sama ada sudah bertukar kem.

Kem Ismail Sabri mungkin cuba melanggar pendirian Zahid yang enggan bekerjasama dengan PAS dan Bersatu, namun ia bakal mengundang satu lagi kemelut politik dalaman parti tersebut.

Untuk rekod, Zahid bertegas dalam beberapa kenyataan secara terbuka sebelum ini yang menolak sebarang kerjasama dengan PAS dan Bersatu, malah berkata “no way” apabila ditanya berhubung sebarang bentuk kerjasama politik di Melaka nanti.

Sumber memberitahu Ismail Sabri sudah menghubungi semua Ahli MT bagi mendapatkan maklumat berhubung pendirian yang bakal dibuat pada mesyuarat Khamis nanti dan menzahirkan pendirian supaya UMNO bekerjasama dengan rakan parti lain sekiranya mahu menang dalam PRN.

“PM hubungi ahli-ahli MT dan menjelaskan berhubung pentingnya kerjasama politik dengan rakan parti lain jika mahu memastikan kemenangan berpihak kepada mereka,” katanya lagi.

Pada Pilihan Raya Umum Ke-14, UMNO hanya memenangi 13 kerusi Dewan Undangan Negeri (DUN) Melaka, Bersatu yang ketika itu bersama Pakatan Harapan (PH) menang dua kerusi DUN, manakala PAS gagal merebut sebarang kerusi DUN.

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.


Kerajaan DAP P. Pinang tidak akan bayar satu sen kepada Kedah

Satu sen pun tidak akan dibayar Kerajaan Negeri Pulau Pinang kepada tuntutan Kedah berhubung isu pajakan, kata Ketua Menterinya Chow Kon Yeow.

Kon Yeow selaku pemimpin nombor satu kerajaan Pulau Pinang yang diterajui DAP juga menegaskan Kerajaan Pusat tidak perlu membayar sebarang tuntutan selain daripada perjanjian sedia ada, malah tidak akan melayan sebarang tuntutan tidak masuk akal dibuat Kerajaan Negeri Kedah.

“Kerajaan negeri tidak akan membayar apa-apa kepada Kedah.

“Kerajaan Pusat juga tidak perlu melayan apa-apa tuntutan yang luar daripada perjanjian dan persetujuan sedia ada,” katanya lapor sebuah portal hari ini.

Beliau mengulas mengenai Kerajaan Negeri Kedah yang mahu menuntut bayaran royalti sebanyak RM100 juta daripada Kerajaan Pusat bagi pajakan negeri Pulau Pinang.

Terdahulu, Menteri Besar Kedah, Muhamad Sanusi Md Nor dilaporkan berkata, tuntutan itu adalah salah satu permohonan kerajaan negeri dalam Belanjawan 2022 yang akan dibentangkan esok.

Sanusi berkata, selama ini Kedah hanya menerima bayaran pemberian khas sebanyak RM10 juta setahun bermula 2018 dan royalti sebanyak RM10,000 setahun sejak pajakan itu bermula pada 1786.

Katanya, tuntutan bayaran RM100 juta setahun itu disifatkan sebagai satu nilai yang kecil bagi pihak kerajaan Persekutuan jika dibandingkan dengan pendapatan yang dijana negeri Pulau Pinang.


Isteri pelakon bawa watak Anwar mohon cerai: Laporan

Pelakon utama yang membawa watak Datuk Seri Anwar Ibrahim dalam filem Anwar The Untold Story enggan menceraikan isterinya, Diana Danielle.

Menurut laporan media, pelakon cantik berdarah kacukan itu membuat permohonan cerai awal bulan ini terhadap Farid atas alasan tiada persefahaman dan berlakunya shiqaq atau perbalahan berpanjangan.

Permohonan cerai tersebut telah disebut di Mahkamah Rendah Syariah Subang Bestari dekat sini pagi tadi, menurut laporan Astro Awani.

Bagaimanapun, Farid atau nama penuhnya Farid Kamil Zahari enggan melafazkan cerai tersebut.

Difahamkan pasangan itu tidak lagi tinggal serumah.

Hakim Syarie, Shukran Yusof memerintahkan pasangan pelakon itu untuk menjalani proses Jawatankuasa Pendamai (JKP) dan permohonan ditetapkan semula untuk sebutan pada 28 Mac ini.

Dalam temu bual dengan sebuah portal awal tahun ini, Diana melahirkan rasa bersyukur suaminya seorang yang setia dan tidak pernah putus asa dalam rumah tangga.

Menurut pemilik nama sebenar Diana Danielle Danny Beeson, dia sentiasa bersangka baik selain bermuhasabah untuk memperbaiki diri.

Akhir tahun lalu, Diana Danielle menyatakan rasa bangga dengan keberanian suaminya apabila merebut peluang melakonkan watak Anwar menerusi filem “Anwar The Untold Story” terbitan sebuah produksi dari Indonesia.

Diana Danielle dan Farid Kamil berkahwin pada 3 November 2012 dan dikurniakan dua cahaya mata Muhammad, 10, dan Aurora, 7.


Ronnie Liu akui mesra Zahid, lupa 10 sebab UMNO tak boleh memerintah

Pemimpin kanan DAP, Ronnie Liu mengakui beliau kini telah mesra dengan Presiden UMNO, Datuk Seri Ahmad Zahid Hamidi dan menganggapnya sahabat.

“Saya sudah berbaik dengan beliau (Zahid), semuanya kawan. Memang saya ada panggil beliau melalui telefon, tidak seperti dahulu lagi, dulu asyik lawan sahaja.

“Jadi, kalau saya sendiri boleh lakukannya, mengapa orang lain tidak melakukan perkara sama?,” katanya mengulas kenyataan Naib Pengerusi DAP Perak, Aziz Bari bahawa UMNO hanya ‘menumpang’ kekuatan Pakatan Harapan (PH).

Susulan kenyataan itu, Ahli Majlis Tertinggi (MT) UMNO, Datuk Nur Jazlan Mohamed seakan bengang dengan dan tidak bersetuju dengan label ‘menumpang’ yang diberikan kepada UMNO dalam kerajaan campuran dan menafikan parti itu sebagai tamak jawatan.

Mengulas lanjut, Ronnie Liu menyorot bagaimana beliau ketika ini sudah boleh berhubung dan bermesra bersama Zahid, malah menganggapnya sebagai sahabat.

“Bagi saya, kenyataan Aziz Bari dan Nur Jazlan ini belum melangkaui batas, masih boleh diterima. Tidaklah sehingga tahap menjejaskan hubungan di dalam Kerajaan Perpaduan. Cuma, lebih baik jangan buang masa bercakap melalui media, duduklah semeja,” katanya menurut Utusan.

Ronnie berkata UMNO dan DAP perlu bersama-sama mewujudkan ruang untuk berunding bagi mencapai kesefahaman supaya tidak timbul masalah ketika hubungan kedua-dua parti dilihat tidak mesra meskipun telah berada dalam gabungan kerajaan semasa.

Pada September 2022, Ronnie yang juga Ahli Jawatankuasa Tertinggi DAP Pusat sebelum ini dilaporkan mengariskan 10 sebab yang kukuh mengapa UMNO tidak harus dibenarkan kembali berkuasa.

Sepuluh sebab yang diberi oleh Ronnie mengapa UMNO tidak boleh menjadi kerajaan ialah:


Faekah kata Anwar patut ambil gaji PM

Bekas Setiausaha Politik Allahyarham Tan Sri Abdul Khalid, Faekah Husin mencadangkan agar Datuk Seri Anwar Ibrahim mengambil gajinya sebagai Perdana Menteri.

Namun katanya, Pengerusi PH itu perlu menolak semua elaun yang diterima didakwa mencecah ratusan ribu ringgit.

“Jadi Perdana Menteri tak apa, ambillah gaji. Elaun itu jangan ambil masuk dalam (akaun), buat satu pentadbiran reformasi yang boleh dicontohi di negeri dan Persekutuan. Itu caranya.

“Bukan ‘gebang’ kata tak ambil gaji selepas itu elaun beratus-ratus ribu you simpan diam-diam. Bukan itu caranya,” katanya ketika berucap pada Ceramah Mega Selangor Baharu di Kampung Bendahara, Selangor, malam ini.

Untuk rekod, Anwar sebelum ini lantang menegaskan beliau tidak mengambil gaji sebagai Perdana Menteri dan  Menteri Kewangan yang disandangnya.

Sebelum itu, Faekah mendedahkan bekas bosnya, Allahyarham Tan Sri Abdul Khalid Ibrahim tidak mengambil sebarang elaun yang diterima daripada semua syarikat berkaitan kerajaan (GLC) bagi jawatan-jawatan yang dipegangnya ketika menjadi Menteri Besar Selangor pada 2008-2014.

Menurut Faekah, Allahyarham memaklumkan beliau sudah cukup menerima gaji sebagai menteri besar ketika itu.

Malah kata Faekah, Allahyarham meletakkan kesemua elaun tersebut di bawah Perbadanan Menteri Besar (MBI) untuk didermakan kepada program parti di bawah Pakatan Rakyat ketika itu.

“Elaun pengarah, elaun pengerusi GLC dia tak ambil. Dia buka satu akaun di MBI, dia masukkan semua duit dapat daripada PKNS, KDEB, PNSB, kumpulan hartanah, UNISEL, KUIS…semua itu dia pengerusi, lembaga pengarah. Dia masukkan semua duit itu dalam MBI.

“Semua program parti di bawah Pakatan Rakyat – PKR dan juga PAS dia akan bagi derma. Sayalah tukang bawa RM30,000 bagi kepada PAS. Tunai. Apabila PAS nak buat muktamar. PKR buat konvensyen, kongres nasional di Armada MBI bayar RM108,000.

“Betullah Amir (Menteri Besar Selangor, Datuk Seri Amiruddin Shari) kata dia sebulan dapat elaun (MBI) RM79,000 bezanya Amir masuk poket. Tan Sri tak, dia masuk akaun. Duit itu yang digunakan untuk bayar semua program parti. Dia tak pakai.

“Saya tanya kenapa tak guna untuk diri sendiri, dia kata saya tak nak guna (elaun) kerana saya ada gaji. Inilah bezanya,” katanya.

Dalam ceramah sama, beliau sempat melahirkan kekecewaan terhadap PKR hari ini yang tetap mengulang perkara sama dilakukan pemerintah terdahulu yang menafikan hak calon untuk berkempen di tempat yang sudah dipersetujui.

Ia berikutan lokasi ceramah kempen calon PN di Port Klang semalam terpaksa diubah pada saat akhir hingga beliau terpaksa berceramah di atas lori.

“Saya beritahu kepada calon PKR Aznizam. Kita sama-sama diburu 25 tahun (lalu) oleh polis, FRU…sama-sama dikacau baju hitam UMNO, saya sungguh tak sangka PKR melakukan perkara yang sama.

“Ini memang kena pukul mati. Bagaimana? Kita wajib kalahkan Pakatan Harapan dan BN di Selangor. Mereka angkuh, tersangat angkuh dah. Ugut JMB agar batalkan ceramah saya.

“Nak takut apa? Semua penceramah wanita. Saya tak ada jawatan, saya bukan sesiapa. Saya cuma bersama-sama untuk berkongsi apa yang TS Khalid telah lakukan dan hadapi dulu.

“Semalam saya berceramah betul-betul di tepi jalan, atas lori, dalam gelap, banyak serangga masuk hidung, tekak, dalam tudung. Tapi hikmahnya, orang berhenti dengar ceramah kita,” katanya.


Senja pilu di Tanah Perkuburan Islam Seksyen 21 Shah Alam

Suasana senja di Tanah Perkuburan Islam Seksyen 21, Shah Alam, semalam tidak seperti hari-hari biasa.

Deretan van jenazah dilihat keluar masuk ke tanah perkuburan itu bagi proses pengebumian dipercayai melibatkan jenazah pesakit Covid-19.

Suasana pilu dirasai di luar kawasan tanah perkuburan tersebut dengan kedengaran esak tangisan serta alunan bacaan ayat suci al-Quran oleh waris-waris jenazah yang setia menunggu sejak jam 4.30 petang tadi.

Bernama melaporkan deretan enam van jenazah yang dipandu petugas kesihatan lengkap berpakaian perlindungan diri (PPE) diiringi anggota polis dilihat tiba di pintu pagar utama tanah perkuburan itu pada jam 7.40 malam, disusuli enam lagi jenazah dibawa oleh pasukan sama pada jam 9.20 malam.

Media difahamkan oleh seorang daripada penggali kubur di tanah perkuburan itu, sejak pagi hingga 5 petang tadi sebanyak 14 jenazah pesakit Covid-19 telah selesai dikebumikan dengan prosedur operasi standard (SOP) yang ketat.

Wartawan dan jurugambar yang menunggu sejak petang tadi juga tidak dibenarkan masuk ke kawasan tanah perkuburan tersebut.

Petugas khas berpakaian PPE mengebumikan jenazah seorang mangsa Covid-19 di Tanah Perkuburan Islam Seksyen 21, Shah Alam, malam tadi. – Gambar oleh Shahir Omar/Astro Awani

Sementara itu, seorang anak kepada jenazah yang dikebumikan, Irwan Tukiman, 39, berasa terkilan kerana tidak dapat menyempurnakan pengebumian bapanya Tukiman Roslan, 75, yang menghembuskan nafas terakhir di Hospital Tuanku Ampuan Rahimah (HTAR) pada 7.52 pagi, Rabu lepas.

“Arwah bapa saya dimasukkan ke hospital sejak 4 Julai lepas akibat komplikasi pernafasan dan kurang tenaga kerana tiada selera makan. Arwah juga mempunyai kencing manis, darah tinggi serta kanser kelenjar air liur tetapi tidak menjalani kimoterapi.

“Saya hanya sempat membuat panggilan video dengan arwah sehari sebelum arwah meninggal dan ketika itu bapa boleh duduk dan tidak menunjukkan apa-apa tanda yang dia akan pergi selamanya” katanya kepada pemberita.

Irwan berkata 12 ahli keluarganya, termasuk arwah bapanya yang berasal dari Batu 10, Kebun Baru, Telok Panglima Garang, Kuala Langat, dijangkiti Covid-19 dan sebahagian daripada mereka ditempatkan di Pusat Kuarantin dan Rawatan Covid-19 (PKRC) Bersepadu 2.0 di Taman Ekspo Pertanian Malaysia (MAEPS) Serdang manakala arwah ditempatkan di HTAR.

Sehingga 12 tengah hari tadi sebanyak 12,541 kes positif harian direkodkan seluruh negara hari ini di mana Selangor masih mencatatkan kes tertinggi sebanyak 5,512 kes.

Sebanyak 53 kes kematian dicatatkan hari ini menjadikan jumlah keseluruhan 2,264 kes kematian di Selangor.


10 negeri penyumbang lonjakan tinggi kes baharu Covid-19 hari ini

Sepuluh negeri menjadi penyumbang kepada lonjakan tinggi jangkitan baharu Covid-19 di seluruh negara dalam tempoh 24 jam sehingga 12 tengah hari tadi.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu jangkitan baharu melonjak kepada 22,242 kes, berbanding 19,631 kes yang dilaporkan semalam, menjadikan kumulatif positif sebanyak 1,466,512 kes.

Berdasarkan data dikeluarkan Kementerian Kesihatan (KKM), 10 negeri yang mencatatkan lonjakan kes baharu Covid-19 dalam tempoh itu ialah Selangor; Sabah; Pulau Pinang; Kelantan; Johor; Sarawak; Pahang; Negeri Sembilan; Perlis; dan Labuan.

Berikut senarai negeri yang merekodkan peningkatan kes baharu berbanding semalam:

Selangor
(6,858 kes baharu, 5,753 semalam)
Sabah
(2,413 kes baharu, 2,103 semalam)
Pulau Pinang
(1,867 kes baharu, 1,275 semalam)
Kelantan
(1,531 kes baharu, 1,268 semalam)
Johor
(1,477 kes baharu, 1,309 semalam)
Sarawak
(1,403 kes baharu, 835 semalam)
Pahang
(675 kes baharu, 670 semalam)
Negeri Sembilan
(577 kes baharu, 490 semalam)
Perlis
(50 kes baharu, 37 semalam)
Labuan
(5 kes baharu, 0 semalam).


Timbalan Presiden beritahu saya dilantik jadi ahli MT UMNO semula, kata Lokman

Datuk Lokman Noor Adam yang sebelum ini dipecat kini dilantik semula sebagai Ahli Majlis Tertinggi (MT) UMNO.

Lokman yang tular sebelum ini dalam klip video memaki bekas Perdana Menteri, Datuk Seri Ismail Sabri Yaakob dibatalkan pemecatannya daripada UMNO dan perkara itu dimaklumkan oleh Timbalan Presiden, Datuk Seri Mohamad Hasan.

“Alhamdulillah, saya kembali sebagai Ahli Majlis Tertinggi (MT) selepas pemecatan saya dibatalkan,” kata Lokman dipetik laporan Harian Metro.

Menurut Lokman, keputusan membatalkan pemecatan itu dibuat semasa mesyuarat malam tadi dan dimaklumkan kepadanya oleh Mohamad atau Tok Mat itu.

“Saya menang sebelum ini. Tadi Timbalan Presiden ada hubungi memaklumkan perkara ini. Sekarang saya kembali sebagai MT,” katanya.

Sementara itu di dalam Instagram, Lokman turut mengucapkan terima kasih kepada Presiden UMNO Datuk Seri Dr Ahmad Zahid Hamidi dan kepimpinan parti yang mendoakannya selama ini.

“Dengan pembatalan ini, hak saya untuk bertanding dalam pemilihan kali ini sudah dikembalikan,” katanya.

Sebelum ini pada 7 Februari 2020, beliau dipecat daripada MT dipercayai ada kaitan dengan tindakannya mempersoalkan Zahid mengenai kemungkinan UMNO akan bergabung dengan pakatan baharu bersama kerajaan pimpinan Tun Dr Mahathir Mohamad.


35 pesakit Covid-19 meninggal dunia semalam, 42,917 kes masih aktif

Seramai 35 lagi pesakit Covid-19 di 11 negeri dan Wilayah Persekutuan meninggal dunia dalam tempoh 24 jam semalam, termasuk enam kematian sebelum menerima rawatan di hospital atau kes BID, lapor Kementerian Kesihatan (KKM), hari ini.

Jumlah itu menjadikan kumulatif kematian sejak Covid-19 melanda negara awal tahun lalu kepada 31,369 kes, termasuk 6,334 kes BID, lapor KKM menerusi laman sesawangnya, Covidnow.

Daripada keseluruhan kematian semalam, Selangor merekodkan jumlah tertinggi sebanyak 11 kes, menjadikan kumulatif 9,927 kes, termasuk 2,105 kes BID.

Sehingga semalam, negeri itu merekodkan 783,079 kumulatif kes positif, dengan 761,156 pesakit telah sembuh, dan 11,996 kes lagi masih aktif.

Daripada jumlah kes aktif itu seramai 10,891 pesakit menjalani kuarantin di rumah; 289 ditempatkan di PKRC; 755 dimasukkan ke hospital; dan 61 dirawat di unit rawatan rapi (ICU) dengan 41 daripadanya memerlukan alat bantuan pernafasan.

Sejak 24 Februari hingga semalam, sebanyak 94.1 peratus atau 4,761,627 individu di Selangor telah lengkap divaksinasi, manakala 95.4 peratus atau 4,836,064 lagi menerima sekurang-kurangnya satu dos.

Seramai 1,207,222 penerima lagi telah diberi suntikan dos penggalak.

Bagi negeri-negeri lain pula, Pulau Pinang merekodkan lima kematian; diikuti Perak (empat); masing-masing tiga di Johor serta Kuala Lumpur; dua kes masing-masing di Kelantan, Negeri Sembilan dan Sabah; serta masing-masing satu di Kedah, Melaka, dan Pahang.

Tiada kes kematian dilaporkan di Perlis, Sarawak, Terengganu, Labuan dan Putrajaya.

Sehingga semalam negara mencatat 2,743,936 kumulatif kes positif, termasuk 7,177 kes import, dengan 2,669,650 pesakit telah sembuh, dan 42,917 kes masih aktif.

Daripada jumlah kes aktif itu, seramai 36,052 pesakit menjalani kuarantin di rumah; 3,071 ditempatkan di PKRC; 3,497 dimasukkan ke hospital; dan 297 pesakit dirawat di ICU, dengan 169 daripadanya memerlukan alat bantuan pernafasan.